text:
Línudansur, gykl, tónleikur og gamlar uppvørpur
Hóskvøldið 3. oktober verður finska palllistasýningin Portmanteau víst í Norðurlandahúsinum.
Eitt Portmanteau er ein málslig blanding av orðum, har partar av fleiri orðum og teirra merking verða sett saman til eitt nýtt orð. Á sama hátt sameinir tvørlistaliga sýningin Portmanteau ein dansara / línudansara, ein gyklara / listamann, ein tónleikara, ein ljóssniðgeva og gamlar uppvørpur. Orðið Portmanteau varð fyrstu ferð nýtt á hendan hátt í bókini “Through the looking glass” hjá Lewis Carrol, tá Humpty Dumpty greiðir frá tí at seta orð saman á ymsar hættir. Hann sigur soleiðis við Alice: “You see it’s like a portmanteau - there are two meanings packed up into one word”. Við at nýta hesa meginregluna í einum øðrum samanhangi, setir Portmanteau saman sirkus, dans, livandi tónleik og myndlist.
Við hondgjørdum myndatilfari, sum verður víst á veggir, gólv og kroppar, og vøkrum ljóðum av kontrabassi viðger sýningin sambond og samvirkni við inniligum løtum av møti og skilnaði. Ein spælandi longsul eftir tí gamla og nærverandi samspæl ímillum uppvørpurnar og tey framførandi eru við til at skapa ein ærligan og livandi visuellan heim.
Portmanteau ynskir at vekja kenslurnar hjá áhoyrarunum við at bjóða teimum at hyggja, merkja og uppliva.
Portmanteau er skapt av listafólkunum Mira Ravald og Luis Sartori Do Valo og hevur fingið 5 av 5 stjørnum frá ummælarum kring allan heimin. Lesandi fáa 50% í avsláttri av atgongumerkjaprísinum.


c: text/html

text:
Tvøroyrar Bóltfelag er, eins og øll onnur feløg í Føroyum, sera meint rakt av átøkunum fyri at tálma útbreiðsluni av koronavirusinum. Landskappingin í Betri-deildini er vorðin útsett og venjingin, ið so málrættað er bygd upp síðan ársbyrjan, er nú í vanda fyri at fara fyri bakka.
Venjari og leiðsla hava tí gjørt av, at skipa venjingina eftir teimum umstøðum, ið nú einaferð lata seg gera. Leikarar fáa í stóran mun boð um, hvat venjarin ynskir teir skulu venja heima og samstundis verður skipað fyri venjingum í smábólkum, inni við Stórá.
Leikarar møtast í bólkum, ið ikki fara yvir tað, ið heilsumyndugleikararnir mæla til. Møtt verður beinleiðis á vøllinum, tí húsið við Stórá er stongt. Venjingin verður løgd soleiðis til rættis, at leikararnir alla tíðina halda tilmældu frástøðuna. Til ber at renna, hava skotvenjingar og annað tílíkt, uttan at bróta tilmælini. Eftir venjingina fara leikararnir beinleiðis heim til sín sjálvs.
Tvøroyrar Bóltfelag sendir hesa kunning út nú, soleiðis at fólk vita, at hóast aktivitetur sæst á vøllinum av og á, so verður alt gjørt fyri at fylgja tilmælunum frá heilsumyndugleikunum.
Við ítróttarkvøðu og inniligari vón um, at føroyingar sleppa so snikkaleysir burturúr keðiligu støðuni sum gjørligt.

robotstxt: allowed

filter: keep


text:
Fuglaveiði, fleygasessir Fuglaveiði, lundafleyggj og - dráttur Dagligt arbeiði í bø og haga, fjállgonga Útroður, bátar, amboð og mið
Fuglaveiði og fleygesessirUde på Holmen var der en god fleygeses oppe på Eggen, men de fleygede også nede i skrænten ved sydkysten. De kaldte det bare "oppe på Holm eggen". Om sessen nede på skrænten havde et navn, ja, det kan jeg ikke huske.
Úti í Hólmi var ein góður fIeygasessur uppi í eggini, men teir fIeygaðu eisini niðri í bakkanum. Teir róptu tað bara úti í Eggini í Hólminum. Og sessinum niðri í bakkanum veit eg einki navn á.
So fóru vit heim í Lamba. Tað var á Fleytarnevinum, í Setuni, Hóa og Drangsessurin. Tað plagdi at vera á suðurætt. Og so var tað á Bakkanum. Tað var vesturá.
Ì Eggini í Múla eru tveir, ein vesturá og ein suðurá. Í Uldalíðbakka eru tveir, annar vesturá og annar suðurá. So kemur man inn í ÍraIíð. Har er ein, sum kallast Drangsessurin, ein á Túgvuni og Bøllutasetrið. Tað er á vesturætt. Og so kemur man inn í Gásdalsmúlan. Teir fleygaðu í eggini í Gásdal og eisini í Urðini. Á Heimaranesi er ein sessur, og inni í Tanga eru fleiri sessir. Tanga rópa teir eitt, uppi í Gilinum og Djúpabotninum. So kemur man inn á Miðtind. Har plagdu teir eisini at fleyga. Ja, teir fleygaðu eisini har, sum man fer inn í Skorarnar, inni undir Túgvuni, teir róptu. So var tað Slumbini, har vóru sessir eisini. Og Urðarenni, har man sessurin vera vekk, haIdi eg.
Næst var Ryggin við Drang, í Kelduni og í Stórarygginum. So kemur man líka á Nesið, í Enniskriðu og so er Vallaskriðan. Á Borgardali var tað Brúgvarendin, Eystur í FIøttum, uppi í Toppinum og í Torvuni. Teir hava eisini fleygað í Rygginum í Heðiskor. Tað er eisini á Borgardali, og Múlaskor.
Stórurð er á Kálvadali, og undir Liðinum, tað er eisini á Kálvadali. So kemur man norð í Skriðu. Tað er norð í Líð. Har fleygaðu teir esini í Halvarskriðu. Á Lending - tað er har norðanfyri - og í Kumlalíð, har fleygaðu teir eisini, og her uppi í Eggjum, Skarðsfløtti innast í Skarðinum, og so er tað har úti, SkúgvaIíð. Har var ein vesturá og ein norðurá. Og so kunnu tað vera sessir, sum eg ikki minnist.
Fuglaveiði, lundafleyggj og - drátturFyrr fóru menn alla staðni runt um oynna at fleyga, og teir skundaðu sær fyri at vera fyrstir. Tað var íðuliga, at teir gingu til hesi støðini, sum eru longst burtur. Eg visti tað, at teir gingu inn í Bjørg. Teir kundu vera næstan hvønn tann einasta dag í vikuni, tá ið tað var veður, líka í Bjørgini, og inn í Stúgvar, so teir gjørdu so grúuligt av at fleyga.
Eg havi hoyrt, at bæði dráttur og fleyggj var 80.000 eftir einum ári. Tað var tá ið tíggjundað var.
Lundalondini blivu røkt. Teir drógu annað og triðja hvørt ár. Og tað mátti leggjast væl aftur, ikki holan vera opin. Um tú gróvst eina byrging á, so mátti leggjast væl aftur, og teir gingu út frá tí, at tá tað nú voru sovorðnar torvur og sovorðið, og tað bleiv ongantíð drigið ella hugt eftir, so bleiv tað bara grivið av lundanum, og so fór tað sín veg, so leyp tað burtur. Teir gingu so væl um fuglaplássini.
Teir drivu nógv uppá fugl, eisini at taka havhestar í berginum. Teir fóru ikki út at stima. Fóru bara í Bjørgini at fáa sær.
Dagligt arbeiði bø og haga, fjallgongaVit hava stríðst at gingið á fjall. Tað hevur verið eitt grúuligt stríð. Nógv av seyðinum hevur verið so stygt, so tað hevur verið strevið, men nú kann man einki gera, tí nú er einki fólk.
Við teimum plássunum, sum eru longst burtur - Borgardali og Kálvadali, gekk tað so nøkurlunda fyrr, tí tá var so nógv fólk. Teir fingu seyðin, tað gekk til endan.
Tá ið eg var ungur, var fjallskipanin gjarna ikki meira enn fimtan mans á Borgardali, men seinni hava tað verið upp í tjúgu um heystið. Um várið kann tað hava verið eitt sindur minni.
Borgardalur skuldi borið 300. Eg røktaði leingi, men vit høvdu ongantíð meir enn 270. 260 var heldur betri, haldi eg. Tað verður rikið alt ísenn í tí hagapartinum.
Á Kálvadali plagdu at ganga fimtan mans fyrr eisini. Nú hesa seinnu tíðina, ið fólkið var nógv, gingu teir átjan, men har var styggur seyður, tó so, teir fingu tað til endan. Tað hevur leingi verið styggur seyður á Kálvadali, og tað ber ikki so væl til at reka har heldur. Tað er so stórur munur, at tað hevur borið betri til at rikið á Borgardali.
Norðuri í Líð mundu vera einir fjúrtan mans. Eg veit ikki, um tað nakrantíð vóru sekstan. Og heimanfyri - Heimangjógv, tað man hava verið tólv tað mesta, haldi eg. Í Skorunum mundu vera einir fjúrtan - sekstan, og við Líðar, har hevur tað verið einir tólv - fjúrtan, tá ið mest hevur verið.
Tá ið teir fóru eftir seyði í Bjørgini, fór nógv fólk. Í Bjørgunum høvdu teir mest sum høli fyrr, ta ið eg var ungur. Kálvadalur átti tað nógva av Bjørgunum. Borgardalur plagdi at sleppa tíggju gjólingar niður í Stúgvar, tí tann seyðurin gekk so nógv út á Borgardal. Kálvadalsmenn plagdu at sleppa bæði í Stúvar og eisini í Bjørgini, og eisini onkran gjóling, sum gingið á fjalli hevði, tá ið tað kom út í februar mánað ella ta tíðina, tá ið teir tóku veðragjólingar.
Tað kravdist nógv folk. Eisini til at reka aftur. Vit plagdu at fara fimm mans uppá Borgardal, men tað var so sjáldan, vit fingu allar veðrajólingarnar aftur. Tað bleiv alt rikið út gjøgnum Skorarnar og so út í Skorarætt. Har hevur verið rætt alla tíðina. Og so plagdu Líðarmenn at skilja sítt burtur úr fyrst, so Borgardalsmenn. So var Kálvadalur eftir, tí tað var gjarna tað mesta.
Tað var góður seyður í Bjørgunum. Tað, sum var í Bjørgunum, var alt stórt. Eg trúgvi ikki, teir høvdu meir enn eina seks - átta kanska, Líðar og Kálvadalur. Tað vóru bara teir báðir hagarnir, sum høvdu í Bjørgunum. Borgardalur eigur bara Borgardal. Men Kálvadalur hevur so nógv í Bjørgunum. Kálvadalur skal vera seks merkur, har norði á Kalvadali, so skulu tað vera tvær í Bjørgunum og ein í Hólminum, so eru níggju.
Tað var eitt stórt arbeiði at fáa seyðin til hús av Borgardali og Kálvadali. Tað bleiv greipað saman, og so bleiv rikið. Var tað gott veður, so gekk tað nokkso skjótt. Tá haldi eg, tað vóru ofta ikki meira enn góðir tríggir tímar ella hálvurfjórði tími av Borgardali. Og tað mundi vera tað sama av Kálvadali. Í vánaligum veðri gekk tað so leingi, tí tá seyðurin blívur so tuskaður, havur hann so langa tíð at ganga. Men í góðum veðri, tá gekk bara skjótt. Tað er langur vegur av bakkanum handanfyri og líka til hús. Einir fýra fjórðingar.
Vit plagdu at leggja til at fara á fjall kl. 6. Tað var oftani, man legði til kl. 6. So kundi man vera liðugur um sjeytíðina at ganga.
Tá ið tað var gott veður, so kundi man koma aftur kanska um 4 tíðina. Tað er tað allar fyrsta, og við hvørt ikki fyrr enn í myrkrinum, kl. 7 - 8 kanska. Tað var so ójavnt. Tað var sum tað gekk til. Viðhvørt kundi tað ganga væl til og viðhvørt ikki.
Útróður, bátar, amboð og miðFyrr gjørdu teir nógv við útróður. Teir drivu nógv útróður, bara tað var veður. Men bátarnir vóru ikki so stórir tá. Teir róðu við seksmannaførum, áttamannaførum og tíggjumannaførum um veturin, men fýramannaførini blivu nógv brúkt um summarið. Teir fiskaðu nokkso fitt, men einki sum teir fiska nú.
Teir brúktu línu, fyrst sum eg minnist, men so dámdi teimum betri at brúka snøri. Tá tað komu so nógvir á eitt mið við línu, so var tað ikki so gott.
Her eru nógv góð mið nærhendis. Úti á Guttamiði er ofta nógvur fiskur. Og so norðan fyri, á Grynnuni, har hava teir eisini fingið nógv.


text:
Heilt fitt av fólki var til hugnaligu ferniseringina í gjár í Steinprenti. Eg seti nakrar myndir inn her og viðmæli øllum at spáka ein túr í dýrdarveðrinum fyri at skoða myndirnar hjá Bjarna í dagsins góða ljósi. Myndirnar hava Birgir Kruse og Jan Andersson tikið.
Saturday, September 22, 2012
Fernisering. Bjarne Werner Sørensen í Steinprenti
Heilt fitt av fólki var til hugnaligu ferniseringina í gjár í Steinprenti. Eg seti nakrar myndir inn her og viðmæli øllum at spáka ein túr í dýrdarveðrinum fyri at skoða myndirnar hjá Bjarna í dagsins góða ljósi. Myndirnar hava Birgir Kruse og Jan Andersson tikið.
Bárður blaðar í kataloginum
Eg havi skrivað tekstin í vakra kataloginum
Ein steinur
Plakatin verður gjørd
Fríða og Bjarne
Bárður, Karin og Aggi
Jette, Gunnar, Jóan Pauli, Birgir og Anna lurta eftir Jan
Eg las eitt brot úr tekstinum
Vakra plakatin er eisini originalprent
Posted by Listin at 1:20 PM
Labels: Framsýningar, KP, Myndlist


text:
1938
1938 (MCMXXXVIII) var sambært gregorianska kalendaranum eitt vanligt ár. Fyrsti dagurin var ein leygardagur.
Hendingar[rætta | rætta wikitekst]
- Jørgen-Frantz Jacobsen, rithøvundur, doyr, 37 ára gamal. Kendasta verkið eftir hann er skaldsøgan Barbara
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 20. juli - Diana Rigg, ensk sjónleikarinna (d. 2020).
- 6. august - Heini O. Heinesen, politikari (d. 2018)
- 21. august - Kenny Rogers, amerikanskur sangari (d. 2020)
- 6. desember - Niels Pauli Danielsen, prestur og politikari.
Andlát[rætta | rætta wikitekst]
24. mars - Jørgen-Frantz Jacobsen, rithøvundur.


text:
Ein søga: Sára snarar sær á harða træstólinum. Hon situr við triðja borðið út ímóti vindeyganum inni í flokshølinum í 8.a. Tá ið hon hyggur út gjøgnum vindeygað, sær hon út yvir allan skúlagarðin. Eyguni hennara fylgja trimum ungum fólkum, sum fara gangandi yvir til stóra skorsteinin, har tey plaga at roykja.
Tað er als ikki loyvi at roykja í skúlanum. Tú hevur heldur ikki loyvi at keypa sigarettir, fyrr enn tú ert 18 ár.
Nøkur klók høvd hava allarhelst hugsað, at tað er soleiðis, tað skal vera, men hvør er tað, ið hevur tikið avgerðina? Eisini hugsar hon eina løtu um, hvussu tað hevði verið, um ongar lógir og reglur vóru yvirhøvur.
“Ungdómurin er áhugaður!” Brølar lærarin náðileysur frá pultinum og hyggur at Sáru. Hann roynir at fanga eyguni á henni. “Ungdómurin er áhugaður í politikki,” heldur lærarin fram og flagsar við eini blaðgrein frammanfyri sær, fyri at undirstrika tað, hann hevur sagt. “Her stendur, at 9 út av 10 tannáringum høvdu brúkt atkvøðurættin, um teir fingu loyvi at atkvøða til næsta val. Hvat siga tit til tað? Høvdu tit vitað, hvat tit skuldu atkvøtt?”
Lærarin starir at Sáru, sum roynir at víkja undan eygum hansara.
“Saved by the bell,” rópar Jónas av aftasta borði, tá ið skúlaklokkan sker ígjøgnum tøgnina. Sjálvt teir dølskastu næmingarnir í flokkinum ressast.
“Tað kann gera tað sama, hvør vinnur valið, bara tað eru teir borgarligu, ið fáa meiriluta. At skatturin skal lækka, ljóðar væl í mínum oyrum,” sigur Elias og leypur upp um gelendarin og niður á trappupallin. Hann er á veg út; ein túr aftur um skorsteinin kanska?
“Ert tú svakur?” Tað einasta borgarligu flokkarnir hugsa um, er at tey ríku skulu gerast ríkari,” rópar Jónas.
“Eg veit bara tað, at tað er gott, at vit hava eitt land, har gjógvin millum rík og fátæk ikki er so stór.
“Eg hevði ikki tímað at fari á val,” mutlar Marin.
Sára flennir. “Vit eru øll so øgiliga ymisk. Eg rokni ikki við, at nakar av okkum hevði atkvøtt tað sama, um vit sluppu á næsta val. Eg veit ikki, hvønn eg hevði valt, men eg haldi, at tað hevur stóran týdning, at tann, ið eg velji, hugsar um náttúruvernd!”


text:
Kontur
Hvørt tú hevur tørv á einari ella fleiri kontum, veldst um tín tørv og tíni ynski. Vilt tú hava eitt greitt yvirlit yvir tíni peningaligu viðurskifti í gerandisdegnum, er ein lønarkonta til dagligu útreiðslurnar og ein fíggjarkonta til føstu útreiðslurnar eitt gott val.
Lønarkontuna kanst tú brúka til eitt nú mat, gávur og klæðir, meðan fíggjarkontan er góð til allar tær føstu útreiðslurnar. Les meira um ymisku konturnar, og set teg í samband við okkum, um tú ynskir at stovna eina kontu.
Spurningar og svar
Kann eg ringja til bankan og fáa upplýsingar um saldu á mínari kontu?
Hvussu stovni eg fasta flyting?
Tú hevur hesar møguleikar:
1. Netbankin: Innrita í Netbankan – trýst á Kontur og gjaldingar – vel Føst flyting.
2. Set teg í samband við okkum.
Hvussu stovni eg eina kontu?
Skalt tú stovna eina kontu, mást tú fyrst gerast kundi. Ring til okkara á 330 330 ella skriva til kundi@banknordik.fo. So hjálpa vit tær at stovna kontu.
Hvar fái eg yvirlit yvir mínar gjaldsavtalur?
Í Netbankanum: Innrita í Netbankan – trýst á Gjaldskipan.
Set teg í samband við okkum.


text:
Nógvur spreingitráður dálkar framvegis strendurnar
Hvat gerð Umhvørvisstovan fyri at steðga kommunum og fyritøkum í at bróta umhvørvislógina ferð aftan á ferð?
Tann 16.09.2021 fór eg inn á Skálsbotn at fiska laks, eg stillaði meg við ósan og gekk naka aftur og fram við ánna, men tað sum annars skuldi verði ein hugnaligur fiskitúrur bleiv til eitt keðuligt upplivilsi, har eg í staðin fyri at njóta økið og hugna mær við at royna eftur sjósílum og laksi, føldi meg noyddan til at royna at rudda eyrstrondina norðanvert ánna fyri plast spreingitráð o.a. Eg ruddaði eitt øki á 35 mertar, har bæði spreingitráður, biofiltur og nógv annað plast tilfar lág og sløgdist.
Eg viðaði 1 metur at spreingitráði og vigaði hesin 4 gr. í alt hevði eg á hesum 35 metra langa teini heinta 911 gr. av spreingitráði og gevur tað umrokna til metrar, heilar 227,75 metrar av plast spreingitráði, umframt nógv biofiltur o.a. plast.
Hettar er ómetaliga nógv á einum so lítlum økið og vísur tað heilt greitt, at tey tiltøk sum kommunan og Umhvørvisstovan hava gjørt hesari dálkingi viðvíkjandi, als ikki eru nøktandi.
Hvat gerð Umhvørvisstovan fyri at steðga kommunum og fyritøkum í at bróta umhvørvislógina ferð aftan á ferð?
Hvat skal til áðrenn Umhvørvisstovan meldar kommunur og fyritøkur sum fremja eina so ógvusliga dálking til løgregluna?
Tað kann ikki verða rætt, at kommunur og fyritøkur ótálmaðar áhaldandi sleppa at dálka okkara umhvørvið uttan at hettar fær avleiðingar fyri tær!


text:
Altjóða Sálarheilsudegnum
Aftur í ár skipaði Sinnibati fyri stórum tiltaki í Perluni og á Reinsarínum í Tórsgøtu á Altjóða Sálarheilsudagin í dag 10. oktober 2021.
Skráin var fjølbroytt og spennandi við bæði framløgum, tónleiki, og har stovnar og feløg vístu sítt virksemi fram í básum.
Elsebeth Mercedis Gunnleygsdóttur, landsstýriskvinna í almannamálum setti dagin og bar fram røðu. Har segði hon millum annað:
Dagliga arbeiði tykkara í felagnum, við upplýsing, fyribyrging og einum miðvísum arbeiði, har tit vísa á tørvin á neyðugari raðfesting av sálarliga økinum, hevur gjørt mun.
Røðan kann lesast niðanfyri:
Góðan dag, øll somul!
So eru vit aftur savnaði her í Perluni og á Reinsarínum at markera sálarheilsuna. Eitt neyðugt og gott átak, sum tit í Sinnisbata árliga skipa fyri á Altjóða Sálarheilsudegnum 10. oktober. Og aftur í ár við eini spennandi skrá við bæði framløgum, við tónleiki, og har stovnar og feløg vísa sítt virksemi fram í básum.
“Sálarheilsa í einum ójøvnum heimi”, hetta er yvirskipaða evnið, sum Heims Sálarheilsu-felagsskapurin hevur valt at vera evni fyri dagin í ár. Ein ógvuliga viðkomandi yvirskrift, eisini her heima hjá okkum í Føroyum.
Kanningar, bæði úr útlondum, og tann, sum Fólkaheilsuráðið fekk gjørt her hjá okkum sjálvum í 2019, tala fyri seg. Tað eru tey ungu, ið eru ringast fyri sálarliga. Tað er greitt, at alsamt fleiri ung ikki trívast og eru strongd.
Tørvur er á, at vit í størri mun kunnu styrkja sálarligu heilsuna hjá teimum ungu og soleiðis bróta neiligu gongdina. Og tað er Fólkaheilsuráðið eisini við til at taka ábyrgd av, nú tey júst hesa vikuna, á fjórða ári, skipa fyri ABC viku.
Afturat luttøkuni her í dag, so hevur Fólkaheilsuráðið vitjað yrkis- og miðnámsskúlar í Føroyum. Her hava tey kunnað tey ungu um, hvussu tey kunnu styrkja sálarligu heilsuna. Boðskapurin er, at óansæð, um tú hevur sálarligar trupulleikar ella longu hevur eina góða sálarliga heilsu, so hevur tað eina jaliga ávirkan á sálarligu heilsuna, at: vera virkin, saman og hugbundin.
Eisini skulu vit minnast til alla tíðina at hava í huga, hvussu vit kunnu gera okkurt gott fyri okkum sjálvi og ikki minni fyri okkara medmenniskju.
Okkara ungu við sálarsjúku eiga at fáa tað viðgerð og tey tilboð, sum teimum tørvar. Tí er neyðugt at seta inn breitt. Og hóast vit enn ikki eru komin heilt á mál, so eru átøk framd.
Sum landsstýriskvinna í almannamálum fegnist eg um tilboðið bú- og viðgerðarstovnurin Stoffalág, sum er skipað í samstarvi við millum annað psykiatriska depilin á Landssjúkrahúsinum og sosialráðgevarar í Almannaverkinum. Endamálið her er, at geva teimum ungu eitt sjálvbjargið og innihaldsríkt lív, sum ger, at tey kunnu taka virknan lut í samfelagnum.
Eisini hava vit í 2021 fingið tilboð um ókeypis sálarliga hjálp til tey 15-35 ára gomlu. Hetta er ein týðandi partur av arbeiðinum við einum tíðliga innsatsi.
Og so er at gleðast um, at tað bar á mál við at fáa hækka játtanina í fíggjarlógaruppskotinum fyri komandi ár til Fountainhúsið. Tað er neyðugt, at góða arbeiðið við arbeiðsrættaðum tilboði, kann mennast víðari.
Fólk við sálarsjúku hava søguliga verið ein minniluti í samfelagnum. Ein av framløgunum á skránni her í dag er “Psykiatri í Føroyum - eitt søguligt innlit". Trý lesandi á Setrinum hava arbeitt við hesum í eini verkætlan, og eri eg sera spent at hoyra tykkara framløgu.
Upplýsing og kunning um sálarsjúku er eitt av aðalmálunum hjá Sinnisbata. At fáa eitt betri innlit í tann søguliga partin fremur sanniliga eisini okkara innlit og setur tingini í perspektiv. Søgan skal ikki tigast burtur - hon er við til at slóða fyri meir opinleika. Hóast nógv er broytt til tað betra, so má áhaldandi arbeiðast við at fáa tað tabu, sum er um sinniligar diagnosur, burtur.
Tykkara arbeiði í Sinnisbata er gull vert fyri okkara samfelag. Ikki minni at tit markera Altjóða Sálarheilsudagin og eisini her varpa ljós á sálarliga heilsu.
Dagliga arbeiði tykkara í felagnum, við upplýsing, fyribyrging og einum miðvísum arbeiði, har tit vísa á tørvin á neyðugari raðfesting av sálarliga økinum, hevur gjørt mun. Eg fari at enda við enn einaferð at takka tykkum fyri tykkara áhaldni.
Takk fyri!


text:
Tað eru fiskimenn og útgerðarmenn, ið hava skapt virðið í fiskiskapi. Teir hava einki fingið forerandi.
Fiskiríkidømi hevur altíð svomið runt hesar oyggjar, men í øldir varð bert viðfáningur fingin til høldar. Tað er bert hálv onnur øld síðani, at menn løgdu meira fyri í royndini at fáa størri virðið í fiskiskapin. Undir Føroyum byrjaði henda roynd av álvara fyri bert hálvari øld síðan.
Tað var øllum frítt at fiska, líka inntil politikarar settu reglar um hvat, hvussu og hvør kundi fiska.
Gjøgnum hesa tíð hava fiskimenn og útgerðarmenn lagt nógv fyri. Undir ringum umstøðum hava hesi kempa ólíðiligan kamp á bátadekki fyri at vinna til lívsins uppihald hjá bæði familju og landi.
Gjøgnum tíðirnar er mangur endaður við meini. Allahalgannadag minnast vit tær mongu vátu gravirnar. Húsagangir hava rikið familjur frá húsi og heimi. Úthaldnið, dugnaskapur og treystið hjá hesum mongu gjørdi fiskiskapin til veruligt ríkidømi. Tað eru fáir menn, ið hava fingist við fisk og skip, sum eru farnir ríkir av foldum, niðurslitnir og møddir.
Tað virðið, sum fiskiloyvið hava, eru skapt av vinnuni – og ongum øðrum. Men tá fiski- og útgerðarmenn fáa vinning úr sínum yrki, skulu teir sjálvandi rinda part av hesum til vælferðarsamfelagið. Soleiðis er tað, og soleiðis eigur tað at vera.
Tjóðveldi sigur, at hetta er ósatt. Bringubrøtt við nøsini upp í loft, billa tey fólkið inn, at tað eru tey og bara tey, sum hava forert fiskimonnum og útgerðarmonnum hetta ríkidømi. Tey niðurgera fiski- og útgerðarmenn og karakteramyrða tey, ið ditta sær at muta ímóti.
Eg má siga sum Magnus Rasmussen, eg skilji ikki frekvensin, ið Tjóðveldi samskiftir á. Men at talan er um áhaldandi óljóð á neyðfrekvensinum er nokk lítið at ivast í.
Eg farið at ráða Tjóðveldinum til at seta seg í samband við fjarskiftiseftirlitið og útvega sær ein annan frekvens, so vit kunnu samskifta á virðiligan og veruligan hátt.
Jóhan Eli Poulsen
Løgtingsmaður fyri Fólkaflokkin


text:
Andskræmiliga søgan um Lítla Hann
Onkuntíð er gott at vera bangin … Hetta er søgan um Lítla Hann. Hann fer at vitja hjá verðins besta abba, men tá hann kemur har, er onki, sum tað plagar. Urtagarðurin er tilgrógvin, abbin liggur sjúkur í songini, og húsið er fult av myrkum skuggum. Haraftrat stendur hurðin á klædnaskápinum opin – klædnaskápið, har ræðulig spøkilsi eru … Hetta er ein rættiliga óhugnalig søga um ræðslu, vandar og ræðandi skrímsl. Men hon er eisini um longsul, kærleika og dirvi. Og so fært tú at vita, hvussu tú klárar óhugnalig spøkilsi!
Lena Ollmark skrivaði, Per Gustavsson myndprýddi, og Ása H. Ellefsen týddir úr svenskum. Bókin er innbundin og 140 bls.
Aftur


text:
Myndaorðabókin úr Mumidali er ein stuttligur og einfaldur máti at læra seg grundarlagið í enska málinum. Bókin er full av hentum orðum og litríkum myndum.
Við Myndaorðabókini úr Mumidali er tað lætt hjá børnum í øllum aldri at betra um sítt enska orðatilfeingi. Í myndaorðabókini eru meira enn 1200 spennandi orð og áhugaverd orð innan ymisk øki. Her finnast orð fyri litir, skap og mótsetningar. Vit práta um veðrið og árstíðirnar og spyrja, hvat klokkan er. Tekningarnar hjá Tove Jansson er fullar av smálutum, so nógvir møguleikar eru at siga frá tí, tú sært!
Við Myndaorðabókini gongur tað sum eftir ánni at læra seg eitt nýtt mál. Aftast er føroyskur-enskur og enskur-føroyskur orðalisti.
Aftur


text:
Tað tók eina løtu hjá Brandi Hendrikssyni at koma í gongd við at seta orð á sínar kenslur eftir dystin móti Skotlandi á Tórsvølli, har útiliðið skoraði einansta málið í dystinum fimm minuttir fyri leiklut, segði hann síðani millum annað.
- Vit hava flutt okkum munandi í tí offensiva spælinum, har vit spæla meira primitivt nú, men har Gunnar vinnur níggju útav tíggju duellum, og tað skapar nakað.
Skálvíkingurin viðurkennur at tað so manglar at fáa fáa mál uppá hesar vandamiklu støðurnar, men hann er vælnøgdur við, hvussu liðið hevur flutt seg á ymsan hátt.
25-ára gamli miðvallarin, ið aftur í dag var eyðsýndur, er tó keddur av, at eitt gult kort seint í dystinum, ið hann ikki heilt skilur, forðar honum í at spæla dystin í Parkini um ein mann.


text:
William Max Hansen
Eftir Jústinus Leivsson Eidesgaard
William Max hevur verið klokkari í Eiðis kirkju í mong ár. Frá 2000 og fram til 2013 var hann fastur klokkari og síðan hevur hann verið avloysari. William Max er víkamaður, ættaður úr Haldórsvík, men giftur og búsitandi á Eiði í mong ár. Hann er føddur 10 august 1958. Seinastu árini hava hann og konan eisini verið búsitandi í Hoyvík. Dótturin er flutt inn í erva í húsunum á Eiði og tey hava innrættað sær eina íbúð í kjallaranum. William Max er føddur 10 august 1958.
-Bæði konan og eg hava gingið nógv í kirkju, síðan vit komu saman. Í Vík var tað soleiðis, at tað vóru somu fólkini sum dansaðu um náttina, sum gingu í kirkju sunnudagar. Í Vík vóru bara kirkjufólk, á Eiði er tað eitt sindur meira blandað, sigur William Max Hansen.
-Vit giftust í 1986, tá fluttu vit eisini í húsini. Eg var glaður og erpin, tá íð eg var spurdur, um eg kundi verða klokkari. Tað var ein gleði fyri meg, vit vóru tríggir klokkarar, sum skiftust.
-Kirkjan var umvæld um aldarskiftið, tá hildu vit til í missiónshúsinum og tá var ongin ringing. Men vit klokkarar vóru ikki arbeiðsleysir av hesi søk. Vit syrgdu fyri, at missiónshúsið var heitt og at ljósini vórðu tendraði, sigur hann.
-Eg havi siglt síðan eg var blaðungur. Eg fór á skiparaskúla í árunum 1976-77, styrimansskúla í 1981 og var liðugur sum skipsførari í 1984. Eg var leiðari á West Salmon í Kollafirði í árunum 1995-1997. Tað er tað einasta eg havi arbeitt í landi í lívinum, hesi trý árini.
-Seinastu 12 árini havi eg verið skipari á einum norskkum seismikkskipi, sum er virkið kring allan heim. Hetta førir við sær, at eg havi frí helvtina av árinum.
William Max er giftur við Karin av Eiði. Tey eiga tvey børn, gentu og drong. Tey eiga trý barnabørn og fjórða er ávegis.
"Viðmerkingar kunnu sendast til Jústinus Leivsson Eidesgaard á tel. 22 31 43 ella í T-posti: justinus(at)olivant.fo”


text:
Ógvuliga snøgg, ljós og góð sethús við góðum útsýni yvir fjørðin og landslagið.
Húsini eru sera vøkur, bæði innan og uttan. Tey eru í tveimum hæddum og harafturat er eitt ovastaloft. Í ovaru hæddini er durur, gongd, trappugongd, vesi, baðirúm, køkur og stova í einum og tvey kømur. Í niðaru hæddini eru tveir durar, trappugongd, gongd, fýrrúm / kjallararúm, baðirúm og trý kømur.
Uttanfyri er vakur urtagarður við fleiri hugnaligum krókum, grótlagaðum garði, runnum og trøum. Harafturat er gott parkeringsøki í túninum, sum er lagt við skervi.
Húsini standa við blindan veg í barnavinarligum umhvørvi tætt við stovnar, skúlar, ítróttarhøll, fótbóltsvøll, handlar og annars allar hentleikar, sum einum tørvar.
Hevur tú spurningar ella vilt tú vita meira um hesa ogn, ert tú altíð vælkomin at ringja ella skriva til okkara.
Fyll út teigarnar niðanfyri – so venda vit aftur við einari tíð til eina framvísing. Hevur tú spurningar annars, kanst tú eisini skriva til okkara her.


text:
FM Í SKÚLATELVING
Týsmorgunin 4. mai og mikumorgunin 5. mai kl. 9.30 til umleið kl. 13.00 verður Mentanarhúsið karmur um fyrstu undankapping í FM í skúlatalvi. Tað er Helgi Dam Ziska sum saman við námi, sum skipa fyri.
FM í skúlatelving er í tveimum aldursbólkum. Í yngra bólkinum kappast 3.-4. flokkur, og í eldra bólkinum kappast 5.-10. flokkur.
Undankappingarnar eru býttar á øki, soleiðis at skúlar í Eysturoynni og Norðoyggjum telva í aðrari undankappingini, og skúlar í Streymoynni og sunnanfyri/vestanfyri telva í hinari. Fremstu trý liðini frá hvørjari undankapping hittast síðan til finalukapping.
Tíðarætlanin sær soleiðis út:
- mai í Fuglafirði: 3.-4. flokkar í norður-eystur Føroyum telva undankapping
- mai í Fuglafirði: 5.-10. flokkar í norður-eystur Føroyum telva undankapping
- mai á Giljanesi: 3.-4. flokkar í suður-vesturFøroyum telva undankapping
- mai á Giljanesi: 5.-10. flokkar í suður-vestur Føroyum telva undankapping
- mai í Tórshavn: 3.-4. flokkar telva finalukapping
- mai í Tórshavn: 5.-10. flokkar telva finalukapping
Kappingarnar verða sum vant skipaðar sum liðkappingar við seks næmingum á hvørjum liði.
Reglurnar eru hesar: - Hvør skúli kann melda upp til átta lið til hvørja kapping. - Seks næmingar manna hvørt liðið hvørt umfar. Eitt lið kann tó hava upp til tveir útskiftarar. - Telvað verða fimm umfør við klokku, har næmingarnir hava 10 minuttir í part til talvið. - Ein leikur er endaligur, tá ið talvfólkið er slept. Er fólkið slept, stendur leikurin við, sama um klokkan er trýst niður ella ikki. Um fólkið ikki er slept, kann leikurin hinvegin takast aftur. Vit telva ikki við, at nortið fólk skal flytast. Fremstu trý liðini í hvørjari kapping fáa heiðursmerki.


text:
Skriva út
Gudstænasta
Tiltak Gudstænasta
Stað Glyvra
Tíð: 19. september 2021, kl. 11:00
Prestur Henning Bøgesvang
Onnur tiltøk
- okt28Morgunandakt í Havnar kirkjuHavnar kirkja, kl. 10.00, Andakt
- okt28Bindihugni í prestagarðinumMiðvágur, kl. 19.30, Kvøldseta
Inga Poulsen Dam, Marjun í Kálvalíð
Nú prestagarðurin er settur í nýtiligan stand, fara vit at bjóða til ymisk tiltøk. Byrjað verður við bindihugna, har vit fara at binda skírnarminni o.a. Kvinnur í allari oynni eru vælkomnar til bindihugnan. Vit bjóða eisini okkurt gott afturvið einum drekkamunni. Prestarnir í Vágum.
- okt31GudstænastaSjógv, kl. 11.00, Gudstænasta
Símun Persson Jacobsen
Altargongd
- okt31LesturFríðrikskirkjan, kl. 11.00, Lestur
- okt31LesturGøta, kl. 11.00, Lestur
- okt31GudstænastaMissiónshúsið í Æðuvík, kl. 11.00, Gudstænasta
Ovi Brim
- okt31LesturArgja kirkja, kl. 11.00, Lestur
Sunnudagsskúli, Kirkjukaffi
- okt31GudstænastaVesturkirkjan, kl. 11.00, Gudstænasta
Theodor E. D. Olsen
Sunnudagsskúli
- okt31GudstænastaHavnar kirkja, kl. 11.00, Gudstænasta
Anne Mette Greve Klemensen
- okt31GudstænastaTvøroyri, kl. 11.00, Gudstænasta
Jónsvein Bech
Dópur
- okt31LesturElduvík, kl. 11.00, Lestur
- okt31LesturLeirvík, kl. 11.00, Lestur
- okt31GudstænastaBøur, kl. 11.00, Gudstænasta
Marjun í Kálvalíð
- okt31LesturVestmanna, kl. 11.00, Lestur
- okt31LesturKollafjørður, kl. 11.00, Lestur


text:
3 ADVENT – Tænastan er ein Søtur Hurlivasi
Hesa vikuna stuðla vit virkseminum hjá OM í Albania. Tey eru nýliga flutt í nýggjan bygning, og har er tørvur á einum køki til millum annað at stuðla uppundir tænastuna millum tey, ið ber brek.
Les greinina niðanfyri um Fisnik og familju hansara, og hvussu Gud hevur brúkt hesa tænastu – Søtur Hurlivasi. Greinin er upprunaliga skrivað á enskum og kann lesast her.
Leitanin eftir Fisnik
Tænastan hjá OM Albania millum tey, ið bera brek, brennir við eini bjartari visjón – at øll, eisini tey, ið bera brek, skulu hava møguleikan at møta Jesusi og uppliva kærleika Guds. Tey ungu, ið bera brek, og sum hvørja viku koma á Søtur Hurlivasi-møtini saman við familjum sínum, eru millum tey mest útstoyttu í samfelagnum. Sum aðrastaðni á Balkan, eru nógvir fordómar móti fólkum, ið bera brek. Ofta førir hetta tí skomm yvir familjuna. Samstundis er lítil hjálp at heinta frá tí almenna. Í 2014 kunngjørdi UNICEF at av teimum 18.000 børnunum, sum bera brek í Albania, hava 15.000 teirra als onga skúlagongd.
Eitt ríkidømi fyri alla familjuna
Søtur Hurlivasi (á albanskum ‘Rrëmujë e ëmbël’,) er heitið á møtunum, sum ein lokal samkoma og OM skipa fyri, fyri teimum 10 familjunum í økinum, sum hava onkran, sum ber brek. Hesi møtini eru full av stuttleika, ítrívi, bíbliusøgum, bøn, sangi, dukkuspæli og drama, umframt at tey fáa eina góða máltíð. Hetta er ein rárur møguleiki hjá hesum familjunum – ein oasa í eini mentan, sum avmarkar teirra gerandisdag. Her kunnu tey merkja kærleikan frá Gudi og fólki Hansara, at tey vera vird og eru á jøvnum føti.
Ein serlig løta við vatnið
27 ára gamli Fisnik*, mamma hansara Linda*, og 17 ára gamli beiggin, Dritan* koma regluliga á møti. Familjan bleiv bjóðað av Lisi frá OM, einaferð tey hittust heilt tilvildarliga.
Lisi er uppvoksin við eysturríksku alpurnar, og tí nýtir hon ofta høvi at rýma frá heita støvinum og sementinum í býnum í Albania, har hon nú býr. “Eg má síggja okkurt grønt, ikki bara bygningar,” sigur hon, og fortelur um dagin, tá hon fyrstu ferð hitti Fisnik og mammuna. Hendan dagin royndi hon fyri seinastu ferð at finna eitt vakurt vatn uttan fyri býin, tí fýra ferðir áður var hon vilst á vegnum. Men hesa ferð gekk tað.
Hon neyt útsýnið, tá hon endiliga kom til strondina. Hon var ikki einsamøll; uttanfyri eitt hús nærindis, við síðunar av eini sølubúð við vegin, sat ein ungur maður samankropin í einum rullistóli. Ein eldri kvinna, sum arbeiddi í sølubúðini, stóð hjá honum. Hon tók sær eina pausu frá arbeiðinum og nýtti útsýnið yvir vatnið. Lisi sá, at ungi maðurin var bæði førleika- og menningartarnaður, og tá Lisi heilsaði upp á hann, gav hann henni eitt stórt smíl, men kundi einans svara við óskiljandi ljóðum. Kvinnan segði, at hetta var sonur hennara, Fisnik. Sjálv æt hon Linda.
Høvdu tey vilja komið?
Álvarsligu brekini hjá Fisnik gjørdu, at hann hevði verið so at siga heimabundin síðani hann var lítil. Hetta hevði lagt stórt trýst á foreldrini og systkin hansara at taka sær av honum. Lisi var partur av tænastuni hjá OM millum teirra, ið bera brek. Hon skilti tí eitt sindur støðuna og sá, hvussu einsamøll familjan var. Hon ætlaði tí at bjóða Lindu og Fisnik á møti. Men brádliga tók ivin og smædni yvir. “Tey høvdu ikki viljað komið. Harumframt, so hevði tað kravt ov nógv av okkum at komið út higar eftir teimum”, hugsaði hon, og so, uttan at bjóða teimum, fór hon at spáka rundan um vatnið.
Tá hon kom aftur, eini 30 minuttir seinni, vóru mamman og sonurin enn har. Enn einaferð merkti Lisi bardagin innan í sær um at bjóða teimum á møti ella ikki. Hon noyddi seg sjálva at gera tað, tá hon skilti at talan mátti vera um ein andaligan bardaga. Tveir dagar seinni setti Linda seg í samband við hana, og síðani hendan dag hava hon og tveir synir verið á hvørjum møti. Tað tekur eina løtu hjá OM-toyminum at koyra út til bygdina eftir teimum, og tað tekur nógva tíð at hjálpa Fisnik í bilin, men eingin leggur í, at tað krevur eitt sindur eyka.
Uppliva hjarta Guds fyri teimum, ið bera brek
Tá hon hugsar um hendan dagin við vatnið, fylla tárini eyguni á Lisi. Hon lesur úr Sálmi 72, um hvussu Gud kemur teimum til hjálpar, sum kalla á seg og hjálpir teimum treingjandi og teimum, ið lítið hava at týða, teimum, sum ongan hjálparmann hava, tí tey eru dýrabar í eygum Hansara. Ein úr samkomuni segði soleiðis: “Tú helt, at tú leitaði eftir vatninum, men í veruleikanum var tað Gud, sum leitaði eftir Fisnik.”
* nøvnini eru broytt
Prísið Gudi fyri, hvussu hann leiddi Lisi til Fisnik og familjuna. Má Gud leiða OM-toymið og samkomuna til fleiri slíkar familjur, sum kunnu gerast trúgvandi gjøgnum møtini. Mugu hjørtini á øllum, sum koma á møti, vera opin og muga tey geva aftursvar til evangeliið.
Familjan hjá FIsnik hevur nú havt samband við evangeliið og OM-toymi kundi hugsað sær at skipa fyri bíbliutímum heima hjá Fisnik saman við mammuni og grannakonuni og kanska beiggja Fisnik eisini. Biðið fyri grannanum, sum kundi hugsa sær at vita meiri um Jesus, men hvørs familja setir seg ímóti hesum.
Send stuðul til køkin hjá OM Albania
Tú kanst vera við til at stuðla hesi tænastu við at senda stuðul til køkin, sum vónin er at byggja sum skjótast í nýggju hølunum hjá OM Albania. Tú kanst stuðla umvegis boksina niðanfyri ella við at flyta eina upphædd á konto í Betri Banka 9181-426.219.2, viðmerk ‘3 advent’.
Les meiri um virksemi hjá OM Albania her.


text:
1
At falda við 1 kann ikki ganga galið,
tí úrslitið verður jú altíð sama talið.
Tú kanst falda, tú kanst deila alla verðina við 1,
umaftur og umaftur, tó einki verður broytt.
2
At falda 2 tað kann ikki vera trupult.
2 verður 4, og talið bara dupult.
Tað er so nógv í lívinum, vit læra, um vit vilja.
At nakað verður tvífalt, er einfalt at skilja.
3
Um 3 ferðir 6 eru 6 ferðir 3,
eru færri tøl at minnast, at rokna minni stríð.
Og 3 ferðir 7 er altíð 21,
sum 7 stoltir pápar við barni og frúu.
Um 8 hundahvølpar høvdu runnið og bart,
ótu 24 pylsur, so vóru 3 í part.
Og fekk ein ketta níggjulingar úti í Skúvi,
um hon leggur 3 ferðir tað, verða 27.
4
4 naknir frensar tóku fótabað,
16 reinir labbar eftir langan dag.
Og 4 grindalokkar hugdu eftir teim,
hygg 8 – 16 – 24 - 32 bein.
5
Fingrar 5 á hondini, og vit hava 2,
og tey flestu hava eisini 10 fittar tær.
Nokk 20 tilsamans á hondum og beinum,
men tað verða 40 á skúlabørnum tveimum.
6
Sekstøl hava búk hesi rundu og snedigu.
Og 6 ferðir 6 tað er 36.
Í 6 heilar vikur eg málaði á løriftið.
6 ferðir 7, tað er ringt at minnast,
nei, 6 ferðir 7 er 42
Tað runnu 6 torvatrøll marathon á Sandi,
48 bein vunnu fram í góðum standi.
Og við gongubreytina sat ein gomul fluga,
6 bein afturat, tá 54 vit fáa.
9 ferðir 6 er 54, og 8 ferðir 7 er 56.
7
7 eiturkoppar lótu seg í skógvar,
56 tilsamans, tað vóru føtur nógvar.
Og trøllini 7 við níggju høvdum sótu,
so 63 munnar av trøllasúpan ótu.
8 - 9
Vit læra eina rímu, hvønn týsdag 9 vers,
eftir 8 vikur vit duga 72
Á jólum og um summarið skúlin heldur frí,
tilsamans 9 vikur ella dagar sekstitrý.
9 tað er hægsta talið, sum øll mugu duga,
og falda vit tvey níggju tøl, tá 81 vit fáa.
10
Og roknar tú við 10, ei úrslitið kann undra,
set tú bert eitt null afturat, og 10 verður 100.
At læra seg tabellina er næstan sum at ríma,
tað gongur av sær sjálvum, um vit bara tíma.
Kular Røtur (Orð og lag: Steintór Rasmussen)


text:
Fiskaloysi
Í hesum seinnu árum verður ofta tosað um, at tað er fiskaloysi. Helst hendir hetta tó norðanfyri á oynnum. Og tað sær kanska eisini út til, at tað er rætt.
Óli á Grunnlendi í Oyndarfirði - langabbi tann bóndan, ið nú er á Grunnlendi, Høgne Høgnesen - segði frá, at tá ið hann var á átjan ára aldri, hevði verið eitt rættuligt fiskaloysi. Ein dagin, menn fóru til útróðrar, og hann var við, fingu teir eina hýsu. Tað var fyrstu ferð, hann sá hetta fiskaslagið.
Skjótt eftir var ørgrynna av hýsu at fáa á hesum sama fiskiplássi.
Andreas Weihe: “Søga og søgn”, 1933


text:
Eingin uttan Annika Olsen hevur tosað um ognarskatt
2021-06-02 12:01
Annika Olsen veit fullvæl, at í Kommunufelagnum hava vit ongantíð tosað um ognarskatt, men vit hava hinvegin í fleiri umførum umrøtt bæði tænastu- og nýtslugjøld.
Kommunustýrislimir hava seinastu mongu árini kjakast um trupulleikan við teimum nógvu tómu húsinum kring Føroyar. Annika Olsen hevur verið partur av hesum kjakinum, millum annað í stýrinum í Kommunufelagnum.
Ein ognarskattur, sum vit kenna tað í øðrum londum, er ein skattur á virðið á ognini. Tað sum Kommunufelagið og landsstýrið hava umrøtt er eitt gjald fyri tænastur, og hevur sostatt onki við ognarskatt at gera.
Annika Olsen veit væl, at í ávísum kommunum stendur annaðhvørt hús tómt. Annika Olsen veit eisini fullvæl, at ein og hvør ogn hevur við sær útreiðslur fyri eina kommunu. Hvør ogn skal hava reint vatn, vera partur av einari góðkendari spillvatnsskipan, vera partur av einum kommunalum vegakervi, sum skal viðlíkahaldast, hava gøtuljós og ruddast fyri kava, tá ið tað er neyðugt. Hetta uttan mun til um ein skattgjaldari býr á ognini ella ikki.
Er tað rímiligt, at tey, sum til dømis eru eftir í einari kommunu við stórari fráflyting umvegis sín lønarskatt, skulu halda allar tær útreiðslurnar, sum eru knýttar at ognum hjá fólki, sum ikki búgva í kommununi? Er tað rímiligt, at tey sum eftir eru, skulu gjalda fyri, at onnur skulu kunna fáa eina tænastu ókeypis?
Í kommununum verður ikki hildið, at hetta er rímiligt. Okkara greiði varhugi er eisini, at tey sum eiga eini summarhús, fegin vilja gjalda fyri tænasturnar í nærsamfelagnum.
Á fundinum millum Landsstýrið og Kommunufelagið varð umrøtt at geva kommununum heimild at taka tænastu ella brúkaragjøld. Tað verður tó framvegis upp til einstøku kommunurnar at nýta heimildina ella at lata vera.
Hvussu hesi viðurskifti neyvari skulu regulerast, verður ein spurningur,sum land og kommunur í sátt og semju fara at viðgera komandi tíðina.
Okkara ynskir er at tað skal verða liviligt í øllum landsins kommunum.
Heðin Mortensen
Formaður í Kommunufelagnum


text:
Fleskasteiksburgari
Royn fleskasteikina á ein øðrvísi hátt við hesum lekkra fleskasteiksburgaranum. Vit eru kanska nøkur sum halda, at tann siðbundni rætturin við fleskasteik kann verða keðiligur í longdini. Men nú kann vend koma í og fleskasteikin kann fáa ein heilt nýggjan smakk.
Burgarabollar 8 stk.
1 ¼ dl lunkað vatn
1 ¼ dl mjólk
25 g ger
1 egg
50 g sukur
1 spsk. hunangur
40 g bleytt smør
Eitt sindur av salti
450 g mjøl
Fylla
Salat
Stoktur leykur
Reyðkál
Súltaðar agurkur
Reytt pesto
Arbeiðsháttur
Set ovnin á 220°.
Byrja við at stoyta mjólk og vatn í ein bolla (tryggja tær, at tað hevur rættan hita), rør so gerina í. Síðani skulu egg, sukur, hunangur, salt og til seinast mjølið í. Elt deiggið væl saman og koyr síðani bleyta smørið í og elt aftur í eina góða løtu. Lat deiggið ganga í umleið ein tíma.
Rulla nú deiggið í átta bollar og lat bollarnar ganga í ein hálvan tíma. Trýst bollarnar flatar og smyr teir við eggi og stroy við onkrum pyntiligum fræi. Bollarnir skulu ganga í ein hálvan tíma afturat, áðrenn teir skulu bakast í ovninum í 12-14 minuttir.
Fleskasteikina steikir tú í ovninum, júst sum tú plagar. Tú kanst velja at hava svørðin við í burgaranum ella skera hann av og hava hann sum tilhoyr.
Prei
Burgarin verður borðreiddur við heimagjørdum eplabátum og dressingi.


text:
Fleiri hava verið drúgvir á vongverjanum í høgru á landsliðnum, sum í kvøld ímóti Skotlandi fer í eldin fyri 216. ferð, síðani fyrsta altjóða skrásetta landsdystin, sum var 24. august í 1988 í Akranesi í Íslandi.
Inntil fyri trimum árum síðani var Jónas þór Næs leingi fastur maður í høgra borði í verjuni. Hann rakk 56 landsdystum. Síðani hann gavst, hevur Gilli Rólantsson Sørensen verið tann drúgvasti á vongverjanum, og tað verður hann ivaleyst eisini í kvøld.
Um hann kemur á vøllin í kvøld, so verður tað 50. ferðin, at tvøramaðurin, sum seinastu árini hevur verið í norskum fótbólti, fer at umboða føðilandið. Hann hevur røkt fleiri pláss – bæði meiri framrættað og verjukend – og nú er hann vongverji í høgru.
Gilli er 21. spælarin, sum røkkur 50 landsdystum, og tann næsti er ikki langt burtur, tí í kvøld verður Brandur Hendriksson Olsen fyri 49. ferð á landsliðnum.
29 ára gamli Gilli var fyrstu ferð á landsliðnum fyrsta mars í 2014, tá ið Føroyar í vinardysti á útivølli ímóti Gibraltar vunnu 4-1. Á Victoria stadion skoraðu Jóan Símun Edmundsson, Hallur Hansson og Christian Lamhauge Holst (2) føroysku málini.
Nú spælir Gilli við Odd BK í bestu deildini í Noregi.


text:
Floksting Tjóðveldis í Hósvík samtykti í gjárkvøldi einmælt at taka undir við uppskoti frá Unga Tjóðveldi, um at taka ítøkilig stig at banna vørum við mikroplasti.
Mikroplast er ein bólkur sum fevnir um alla plastbitlar sum eru minni enn 5 mm til støddar, bæði teir, sum eru gjørdir so smáir, og so teir sum eru brotnir niður í smáar bitlar.
Uppskotið frá Unga Tjóðveldi fevndi bert um mikroplast sum tilætlað er gjørt sum smáir bitlar. Hesir eru at finna í eini ørgrynnu av evnum og lutum, sum vit brúka dagliga, so sum tannkremi, hársápu, máling o.ø.
Tað er týdningarmikið at minka um útláti av mikroplasti, tí við verandi gongd verður í 2050 líka nógv plast sum fiskur í havinum. Sum fiskivinnutjóð mugu vit gera okkara til at fyribyrgja hesum, helt Elsa Berg, framsøgufólk fyri Unga Tjóðveldi, ið legði uppskotið fram.
Norðurlond arbeiða við at kanna nýtsluna av mikroplasti í sminku, hársápu og tannkremi, og roynt verður at finna ein felags norðurlendskan leist.
Undir orðaskiftinum vóru fleiri sum undraðust á, hvat hetta mikroplast ger í okkara kremum og sápum. Tað kann vera ífylla, tað kann vera glimmur, og í t.d. skrubbikremi verður mikroplast brúkt ístaðin fyri náttúrlig skrubbievni, har sum fyrr aprikosskal ofta varð nýtt.
Upprunaliga mælti Unga Tjóðveldi til at banna allari sølu av vørum við mikroplasti í. Fleiri ivaðust í, hvussu realistiskt tað er at fáa alt mikroplast burtur. Millum annað varð ført fram, at talan er um so overhonds stórar nøgdir, at neyðugt verður helst at gera eina stigvísa raðfesting av, hvørjar vørur skulu bannast.
Unga Tjóðveldi tók viðmerkingarnar til eftirtektar og broytti uppskotið, soleiðis at ítøkilig stig skulu takast at banna vørum við mikroplasti. Hetta uppskot samtykti flokstingið einmælt.
Teir stóru fiskarnir heldur enn tannkrem
Fundurin hevði eisini viðmerkingar um tað vanliga plastið, sum rekst í náttúruni. Hetta kunnu vit gera nakað við her og nú. Summi lond hava longu tikið stig at bannað einnýtisvørum.
Sonni í Horni, borgarstjóri í Fuglafirði, helt, at vit skulu fara eftir tí stóru dálkingini heldur enn mikroplasti. Hann vísti á burturkast frá skipum, og kom síðan inn á útflutningin av fiski. Sum er verður allur fiskur til útflutnings fluttur í bingju til Havnar. At flyta eina bingju til Havnar dálkar líka nógv sum eini sethús dálka í eina viku. Og tað fer ikki bert ein bingja avstað hvørja viku, men ???? bingjur. Sonni á Horni mælti til at fokusera uppá hesa dálkingina, heldur enn upp á eina tupu av tannkrem.
Vigdis Johannesen vísti á, at ofta verður sagt um máling, at valið er millum plast ella olju, men hon vísti á, at umhvørvisvinarlig máling er til. Máling er ein av stóru dálkingarkeldunum. Hon helt ikki at ein samtykt um at banna mikroplasti forðaði fyri at fara eftir teimum stóru plastdálkingunum í havinum.


text:
9 Vita tit ikki, at hinir órættvísu skulu ikki arva kongadømi Guðs? verðið ikki villleiddir: hvørki siðloysingar, ella avgudadýrkarar, ella hordómsfremjarar, ella kvinnulátigir, ella misbrúkarar av sær sjálvum við mannkyni,
10 Ella tjóvar, ella gírigir, ella drykkjumenn, ella illmælismenn, ella peninganoyðarar, skulu arva kongadømi Guðs.
11 Og slíkir vóru summir av tykkum: men tit eru tváaðir, men tit eru halgaðir, men tit eru rættvísgjørdir í navni Harrans Jesu, og við Anda Guðs várs.
( I. Cor. 6:9-11 FKJ )
Hesi arva altso ikki kongadømi Guðs:
1) Siðloysingar,
t.e. kallmenn & kvennmenn, sum íðka kynslív uttanfyri hjúnarband.
(Hetta er brot á Guðs 7. boð: tú skalt ikki fremja hordóm)
2) Avgudadýrkarar,
t.e. fólk, sum tilbiðja nakran annan gud, ella ting, í staðin fyri Jehovah Guð, Faðir várs Harra og Frelsara Jesu Christs.
(Hetta er brot á Guðs 1., 2., og 3. boð)
3) Hordómsfremjarar,
t.e. kallmenn & kvennmenn, sum slíta hjúnarbandið uttan Bíbilska grund, t.e. siðloysi, har ið tú ert tann óskyldigi parturin (Matth. 19:9), og
sum so gifta seg uppaftur, ella helst bara liva í siðloysi.
(Eisini hetta er brot á Guðs 7. boð: tú skalt ikki fremja hordóm)
4) Kvinnulátigir,
t.e. menn, sum ikki vilja vera menn, men láta sum kvinnur, t.e. transvisitar, pervertar.
(Eisini hetta er brot á Guðs 7. boð: tú skalt ikki fremja hordóm)
5) Misbrúkarar av sær sjálvum við mannkyni,
t.e. kallmenn & kvennmenn, sum hava ónáttúrliga kynsliga samveru við fólki av sama kyni, og harundir alt annað misbrúk, t.e. kynsligur
perversitetur og óreinleiki.
(Eisini hetta er brot á Guðs 7. boð: tú skalt ikki fremja hordóm)
6) Tjóvar,
t.e. kallmenn & kvennmenn, sum stjala ella avpressa ting frá øðrum.
(Hetta er brot á Guðs 8. boð: Tú skalt ikki stjala)
7) Gírigir,
t.e. kallmenn & kvennmenn, sum ikki elskar sín næsta, men sum bara livir fyri at gleðast í marglæti hvønn dag.
(Hetta er brot á Guðs 1., 2., og 3. boð, tí hesin elskar og tilbiður mammon, ikki Guð)
8) Drykkjumenn,
t.e. kallmenn & kvennmenn, sum drekka rúsandi løg, gersat drukkin, og gera syndir, sum tey ikki eingong vita av sjálvi, men sum tey hóast hetta eru teir seku gerararnir av
(Ein drukkin maður brýtur øll Guðs Guðs 10 boð, – uttan nakra umbering)
9) Illmælismenn,
t.e. kallmenn & kvennmenn, sum uppfinna og/ella spreiða lygnir og søgur um onnur, sum ikki eru sannar.
(Hetta er brot á Guðs 9. boð)
10) Peninganoyðarar
t.e. kallmenn & kvennmenn, sum avpressa pening av øðrum við makt og órættvísi.
(Eisini hetta er brot á Guðs 8. boð)
(Legg til merkis, at hesi tingini eru synd, tí at øll eru brot á GUÐS LÓG, tey 10. boðini, sum eru DEFINITIÓNIN av, hvat synd til allar tíðir er (sí I. Jóh. 3:4 FKJ ), og sum standa í Exodus kap 20:1-17)
– Guðs lóg skal ikki forvekslast við alla ta Levitisku lógina. Hon er dottin úr gildi við fullkomna ofrinum okkara høvuðspresti Jesusi Christi einaferð fyri allar, men Guðs lóg stendur við enn og dømir synd sum synd.
Vers 11 sigur, at “slíkir vóru summir av tykkum”. Ein trúgvandi, frelsur persónur livir IKKI í hesum lutum: hann er
tváaður, hann er halgaður, og hann er rættvísgjørdur frá hesum lutum og hevur ikki hesar lutir sum sín lívsháttarlag.
Tvs., at tann, sum hevur omanfyri nevndu tingini sum sín almindiliga lívsháttarlag, ER IKKI eitt Guðs barn, og KANN tí
ikki arva kongadømi Guðs.
Vendir man um, so vendir man altso um.
Her kemur Guðs lóg, Guðs heilagu 10 boð, sum tú elskart og heldurt um tú ert eitt endurføtt, frelst Guðs barn:
OG Guð talaði øll hesi orðini, sigandi,
2 Eg eri HARRIN Guð tín, sum havi ført teg út úr Egyptalandi, út úr trældóms-húsinum.
3 Tú skalt ongar aðrar gudar hava undan mær.
4 Tú skalt ikki gera tær nakra rista mynd, ella nakran líkleika av nøkrum tingi sum er í himni fyri oman, ella sum er á jørðini fyri niðan, ella sum er í vatninum undir jørðini:
5 Tú skalt ikki boyggja niður teg sjálvan fyri teimum, ella tæna teimum: tí at eg, HARRIN Guð tín, eri ein ástbrellin Guð, heimsøkjandi misgerð fedranna omanyvir børnini at hinum triðja og fjórða ættarliði hjá teimum sum hata meg;
6 Og sýnandi miskunn at túsundum av teimum sum elska meg, og halda boðini hjá mær.
7 Tú skalt ikki taka navn HARRANS Guðs tíns í fáfongd; tí at HARRIN vil ikki halda hann sakleysan, sum tekur navn hans í fáfongd.
8 Minst til sabbatsdagin, at halda hann heilagan.
9 Seks dagar skalt tú streva, og gera alt títt arbeiði:
10 Men hin sjeyndi dagurin er sabbatur HARRANS Guðs tíns: í honum skalt tú ikki gera nakað arbeiði, tú, ella sonur tín, ella dóttir tín, tænastusveinur tín, ella tænastugenta tín, ella fenaður tín, ella tín fremmandi sum er innan portra tína:
11 Tí at á seks døgum gjørdi HARRIN himin og jørð, sjógvin, og alt sum í teim er, og hvíldi hin sjeynda dagin: hvørsvegna HARRIN vælsignaði sabbatsdagin, og halgaði hann.
12 ¶ Æra faðir tín og móður tína: at tínir dagar mega verða langir uppiá landinum sum HARRIN Guð tín gevur tær.
13 Tú skalt ikki drepa.
14 Tú skalt ikki fremja hordóm.
15 Tú skalt ikki stjala.
16 Tú skalt ikki bera falskan vitnisburð ímóti næsta tínum.
17 Tú skalt ikki girnast hús næsta tíns, tú skalt ikki girnast konu næsta tíns, ella tænastusvein hans, ella tænastugentu hans, ella oksa hans, ella asna hans, ella nakað ting sum næsta tíns er.
( Exodus 20:1-17 FKJ )


text:
Við framúr góðum tónleiki, ótraditionellum konsertformi, kóruppboðssølu, mentaðum vinningum og eini livandi persónligheit sum Tobba sum auktionarius, ivist eg onga løtu í, at tiltakið hjá Tarira í sementfabrikkini hjá Østrøm mikukvøldið verður hugnaligt, men vónandi verður tað annað og meira enn tað. Vónandi verður óhugnaligt í støðum, hugtakandi og avbjóðandi hjá áhoyrarunum. Eg veit, at summir tónar fara at klinga ógvusligt og ófrættakent, meðan aðrir mest sum smikursøtt fara at kela oyruni við teirra kenda, fjálga ljóði. Í grundini er gjógvin millum tað kendu, fólksligu og so ta nýskapandi listina als ikki eins avgrundsdjúp, sum summi vilja vera við. Lutfallið millum ta breiðu og ta smølu listina er í veruleikanum dynamiskt og flytir seg allatíðina. Dømini eru mong og kend, og eg taki tey gjarna upp aftur. Einaferð høvdu fólk hug at ógvast og at flenna at mjørkamyndunum hjá Ingálvi av Reyni. Eingin flennur longur, og á sama hátt vórðu verk hjá Paula í Sandagerði og Sunleif Rasmussen mett at vera løgin fyri ikki so heilt øgiliga langari tíð síðani. Sangir sum tann yndisligi "Sig mær hví er foldin føgur", sum Sunleif gjørdi til yrkingina hjá Karsten Hoydal var bæði millum kórsangarar og áhoyrarar mettur at vera heldur modernaður í fyrstani. Tann sangurin hevur leingi verið ein høgt elskaður klassikari. Hvat er tað ikki undurfult og uggandi at hugsa sær, at vit hóast alt flyta okkum mentalt alla tíðina.
Eg syngi 2.alt í kamarkórinum Tarira, sum við kórleiðara tess, Sunleif Rasmussen, er á veg til Onglands, har vit m.a. ætla at presentera onglendingar fyri føroyskum samtíðartónleiki. "Nun lob mein Seel" hjá Kára Bæk og "Mörkret talar til den blommande busken" teljast millum yndisverk hjá kórinum, og tað var ein táverandi limur í kórinum, Pauli Hansen, ið gjørdi síðstnevnda verk í 2004 til eina svenska týðing av donsku yrkingini hjá Williami Heinesen. Talan er um sermerkt og samansett verk, vit kunnu kanska loyva okkum at kalla tey postmodernistisk bæði tvey. Bjarni Restorff hevur komponerað nógv verk, hansara satsur til "Orðini" hjá Róa Patursson, hevur nátt klassikarastatus fyri langari tíð síðani. Á konsertini mikukvøldið syngur Tarira Bjarnasa tulking av Sálmi 129, 1. og 7.ørindi í andaligt stórbæra, næstan katólskt klingandi verkinum á latínskum PSALMUS CXXIX. Unn Patursson er kanska mest kend frá tí sonevnt rútmiska tónleikinum, hon hevur tikið lut á útgávum sum "Haldur´s Café" og gav sjálv út fløgunar "Gloymska við Grape" og "Run" við egnum løgum. Kvinnukórssatsin "Glitra" gjørdi hon fyri nøkrum árum síðani til yrking hjá pápa hennara, Róa, av sonnum ein ómetaliga vakur satsur, sum við skyggjandi tónum endurgevur árinið av silvitni á sjónum. "Skermar" eitur verkið, sum Tarira hevur vant í seinastuni og sum Unn Patursson gjørdi í 2008 til yrking hjá Gunnari Hoydal við byrjanarregluni "Vindurin stendur bláur av fjøllunum. Hetta er ómetaliga vakurt og huglagsríkt verk, drivið fram av sorgblíðum longsli. "Árringar og æðrar" eitur ein yrking hjá Carl Jóhan Jensen, sum stóð í savninum "Tímar og rek" frá 1997. Leif Hansen brúkti yrkingina til eitt frálíkan sats, sum hann gjørdi í fjør og sum hóskar væl til innihaldið í tí til tíðir ekspressivt abstraktu og komprimeraðu, myndríku yrkingini við fantastisku endaregluni: "…kanska einki. kanska blóð/ ið dregur saman munin á tíð og mold". Tí eksistentialistiskt er tað sjálvandi og norðurlendskt, dapurt og ekstatiskt og eitt sindur heystligt nú slaktið er á breddanum.
Sum kunnugt eru vit í Tarira heppin at hava tónaskaldið til leiðara, sum við fyrstu føroysku symfoniini var við til at definera føroyskan klassiskan tónleik úti í heimi. Eg haldi ikki, at tað er at gera ov nógv av at siga, at Sunleif Rasmussen hevur skrivað nøkur av teimum allabestu føroysku kórverkunum. Sangir sum "Skærur vindur", "Gras", "Kvøldvísa" um Summarmála" og "Døgg" eru framúrskarandi og tað er "Við eina vøggu" av sonnum eisini. Verkið er skrivað til yrkingina hjá Karsten Hoydal og endar við fyrijáttandi reglunum "tá út í oyðu flúgva orð/ at skapa alt av nýggjum". Hetta er samtíðarlist, sum vil nakað, tónar, ið fáa teg at hóma, at ivast og at ørkymlast. Verkið tekur seg spakuliga upp, friðarliga, næstan mutlandi við opnum staðfestingum av heiminum, men spakuliga vaksur tónleikurin sum eitt óløgið saman við ásannanini av teirri ófatiligu skapanini og meðan kórið aftur og aftur spakuliga endurtekur orðingina "av nýggjum" leggur óløgið leggur seg til reiðar at reisa seg aftur í ævigu skapanarringrásini.
Konseptið á hesari konsertini er óvanligt við tað, at áhoyrararnir sleppa at avgera hvussu helvtin av konsertini verður. Lat okkum bara kalla tað eina stuðulskonsert, tí tað er eisini ein konsert, sum hevur til endamáls at fíggja ein part av túrinum hjá kórinum. Seinni parturin av konsertini verður sum ein kóruppboðssøla, har áhoyrarir kunnu bjóða uppá verk, sum tey ynskja, at kórið framførir. Fleiri kórperlur eru á skránni og sjálvandi býðst høvið at velja kórperluna, ið ber av øllum; "Føroyar mín móðir" hjá Knút Olsen til yrkingina hjá Pól F.Joensen. Eisini kunnu áhoyrarar velja millum "Kvøldvísa um summarmála" og "Náttarfriður", sum báðir eisini mugu koma undir hugtakið "føroyskar kórperlur". "Náttarfriður" er eitt næstan óveruliga vakurt og friðsælt verk, sum Pauli í Sandagerði skrivaði sjálvan lagnudagin 11.september í 2001. Áhoyrarar hava eisini høvið til at velja millum meira kend verk sum "Í búri" og "Fýkur stormur" hjá Jógvani Waagstein. Síðstnevnda er ein av fleiri sangum hjá Waagstein, ið Sunleif Rasmussen hevur útsett av nýggjum við hávirðing fyri Waagstein, sum Sunleif Rasmussen hávirðir sum tónaskald.
Nú eg hugsi meg um er hetta fyrstu ferð, eg lutaki á eini konsert uttan at vera heilt greið yvir hvat vit skulu syngja og tað er eitt sindur ørkymlandi og nokkso stuttligt og spennandi. Hjá fótbóltspælarum snýr tað seg um at raka dagin. Eg skal yvirhøvur ikki lata sum um eg havi skil fyri fótbóltsmetaforum, men hjá kórsangarum snýr tað seg altso í nokkso stóran mun um at raka tónan og tað er ikki altíð lætt, tá verkini eru so kompleks og sofistikerað sum tey hjá Stephen Wilkinson. Hann er pápi "okkara" Wilkinson, leiðaran í Føroya Symfoniorkestur, og hevur eina drúgva karrieru aftan fyri seg sum kórleiðari hjá m.a. William Byrd Singers. Hansara verk Island Music og Sand Dance eru bæði skrivað til tekstir hjá William Shakespeare.
At syngja í einum kóri sum Tarira er fantastiskt. Vit venja mikukvøld klokkan sjey og hvørt mikukvøld byrji eg at suffa klokkan hálvgum sjey við tankan um at skula út aftur. Men allíkavæl møta vit øll, lærar, varastjórar, tannlæknar, skrivstovufólk, læknar, næmingar, frøðingar av allahanda slagi, móð og troytt eftir dagsins yrki. Tað tekur bara eina stutta upphiting, so er lagið av tí besta. At syngja í einum kóri sum Tarira er at vera partur av einum felagsskapi, tað er sosialt, veitslurnar eru ómetaliga stuttligar og tað er kaffipausan í grundini eisini, men eitt kór er sanniliga eisini ein psykiskt treytað, sera viðkvom eind. Onkuntíð spæla nervarnir hjá einum sangara eitt puss, og tað kann ávirka alt kórið til at fara av kós mitt í eini framførslu. Tú kanst ongantíð kenna teg fullvísan og ganga út frá, at alt gongur, sum tað skal. Men tá tað so ger tað, er upplivingin so stór, at tað ber illa til at greiða frá teirri kensluni. Brádliga er tað sum um tú og øll hini í kórinum saman við kórleiðaranum raka bæði tónan og dagin og tá gevur alt meining eina løtu og er fullgjørt. Eg hopi og gleði meg til ta løtuna mikukvøldið og vóni, at onkur kemur at njóta hana saman við okkum.
PS: Hatta við míni vantandi fótbóltsfatan/vitan er skjótt ein farin tíð, skilji eg. Sigst, at nógvur fótbóltur er har á leiðini, sum vit fara í Onglandi (Manchester og Liverpool).
Stuðlar:
The tour is supported by:
Norðurlandahúsið
Tórshavnar Kommunu
Mentanargrunnur Landsins
Felagið Føroysk Tónasköld
Mentamálaráðið
Hotel Hafnia Steinprent Frímerkjadeildin
Atlantic Airways
Bakkafrost
Varðin
Fjölrit
Navia
Thanks to:
Sendistovan
Okkara
Poul Michelsen Heilsöla
Hotel Föroyar
Föroya Symfoniorkestur
Föroya Studentaskúli í Hoydölum
Tutl
Fótbóltssamband Föroya
J.J. Simonsen Design
Öström
Liverpool Cathedral
Harrogate Wesley Chapel
Manchester St Ann´s Church
West Didsbury Christ Church
Special thanks to:
Sunnuva Bæk and
Stephen Wilkinson
Kinna Poulsen


text:
Endamál:
- At næmingar gera umfatandi yvirlit yvir hvat föroyskir fjölmiðlar hava miðlað um Norðurlond á ávísum tíðarskeiði.
- At næmingar kanna hvat mest hevur verið tosað/skrivað um í hvörjum tíðarskeiði fyri seg.
- At næmingar leggja merki til hvat fyri fólk hevur verið mest frammi og hví?
Bólka vinna:
Hvör bólkur/einstaklingur hevur við ávíst evni ella landsumráði at gera. Brúkið hugmyndaflogið og vinnið við upplýsingum sum tit finna. Hvör bólkur/einstaklingur sigur frá sínum evni og niðurstöðum.
Bólkar samanbera og greiða frá, við tölum, hvat fyri land hevur verið mest tosað/skrivað um.
Uppgáva:
- Hvör bólkur/einstaklingur kannar hvat fyri fólk og evni eru mest frammi?
- Hvussu og í hvörjum samanhangi varð tosað/skrivað um hvört land?
- Næmingar skoða blöð og bökur við samröðum og greinum um unglingar og sum unglingar hava skrivað.
- Hvat sigur hetta tykkum um unglingar í viðkomandi landi?
Samskiftaflokkar býta um blöð sum eru mest lisin og eru best umtókt. Eisini kunnu næmingar geva samskiftaflokkinum blöð sum næmingar sjálvir hava skrivað og fáa blöð frá samskiftaflokkinum í staðin.
Blað fyri unglingar.
- Hvussu skal tað vera?
- Hvat fyri evni skulu vera í blaðnum?
Hvör skal skriva/geva blaðið út?
- Næmingar gera beinagrind til blaðið, so sum innihaldsyvirlit, yvirskriftir, hvussu nógvar myndir skulu vera í mun til tekst.
- Skriva ynskilista, tað skal gerast við at klippa út og seta saman bestu myndirnar og tekstin sum næmingar koma í tankar um. Enn betur um næmingar tekna og taka sjálvir myndirnar.
- Gerið blað fyri unglingar í öðrum Norðurlondum út frá tí sum varð nevnt omanfyri. Blaðið skal sjálvandi skrivast á donskum, norskum ella svenskum.
Keldur
- Dunnaldur dunna, TinTin, aðrar teknifilm-seriur.
- Fjölmiðlar
- Mótablöð, unglingablöð, ítróttablöð, internetmiðlar og ferðabóklingar.


text:
Kristian Osvald Viderø var føddur í Skálavík í 1906. Sum ungur fór hann til skips, seinni fór hann til Danmarkar á studentaskúla, haðani tann tók prógv í 1930. Í 1941 tók hann gudfrøðiprógv á lærda háskúlanum í Keypmannahavn. Hann starvaðist sum prestur í ymsum prestagjøldum í Føroyum. Eftir deyða Jákup Dahls varð litið Viderø til at halda fram við bíbliutýðingini, sum varð liðug í 1961.
Bæði í lestrartíðini og seinni í lívinum ferðaðist Viderø víða um. Hann var í øllum Evropa (úr Norðurnoregi til Volga og Balkan), í Miðeystri, í Norður-Afrika og í Asia. Frá sínum mongu ferðum fortaldi hann og skrivaði ferðafrásagnir, sum seinni komu út í bókum. Meginparturin av tí, ið Viderø skrivaði, kom út eftir deyða hansara – bæði verk við endurminningum og siðsøguligum frásøgnum eins og føgrum skaldskapi í ymiskum líki.
Í 1985 varð hann heiðraður við M. A. Jacobsens bókmentavirðisløn.
Hann er føddur í Skálavík 27/5-1906. Aftan á barnaskúlagongd í heimbygdini tók hann lut í bygdagerandisdegnum og var til skips, til hann fór til Danmarkar á studentaskúla, har hann tók prógv í 1931. Hann fór so undir lestur við lærda háskúlan í Keypmannahavn og leyk gudfrøðisprógví 1941.
Aftan á 2. heimsbardaga kom hann heim aftur til Føroya og gjørdist prestur í Norðurstreymoyar prestagjaldi við sæti í Hvalvík 1947-52. Tíðarskeiðið 1953-65 var hann prestur í Suðurstreymoy, 1965-68 í Norðuroya eystara prestagjaldi við sæti á Viðareiði, og frá 1968, til hann vegna aldur legði frá sær í 1976, var hann prestur í Suðuroyar norðara prestagjaldi við sæti í Leirum í Hvalba.
Aftan á Hvalvíkarárini fór hann langferð til heilaga landið og gav heimafturkomin út hugvekjandi ferðafrásøgnina »Ferð mín til Jorsala«, 1957. Umframt hevur hann greitt úr hondum stórt týðingarverk úr frummálunum t.d. 88 ørindi av Ilionskvæði, sum gloppin vóru burturúr í týðing J. H. O. Djurhuusar (sí útg. 1967 s. 478) og alt Gamla Testamentið, 1961.
Úr: Árni Dahl: Bókmentasøga I-III. Fannir. 1980-83. (GG.Dagført í 1983).


text:
Henda heimasíðan brúkar farspor (cookies)
Vit brúka farspor fyri at kanna ferðsluna á heimasíðuni og fyri at gera tína uppliving so góða sum møguligt.
Neyðug farspor tryggja, at heimasíðan riggar, sum hon skal. Vit hava eisini valfrí farspor, sum kunnu gera tína uppliving og upplivingina hjá øðrum betri.
Tú kanst altíð taka samtykkið aftur. Hetta gert tú við at trýsta á ímyndina niðast til vinstru á heimasíðuni.
Les meira um farspor Neyðug - Neyðug farspor hjálpa til við at gera nýtsluna av heimasíðuni møguliga, so sum at ferðast runt á síðuni og at fáa atgongd til trygg øki á heimasíðuni. Heimasíðan virkar ikki til fulnar uttan hesi farspor. Framíhjárættur - Farspor við framíhjárætti geva heimasíðuni møguleika at minnast upplýsingar, sum broyta, hvussu heimasíðan virkar ella sær út, so sum, hvat mál, tú helst vilt hava, ella hvar tú ert stødd/staddur. Hagtøl - Farspor við hagtølum hjálpa heimasíðueigarum at skilja, hvussu vitjandi samvirka við heimasíður við at savna og geva dulnevndar upplýsingar. Marknaðarførsla - Farspor við marknaðarførslu verða brúkt til at fylgja slóðini hjá vitjandi tvørtur um heimasíður. Endamálið er at vísa lýsingar, sum eru viðkomandi fyri einstaka brúkaran og harvið virðismiklari fyri útgevarar og triðjaparts lýsarar.


text:
Í gjár kl: 07:15 (22.03.21) ringdi skiparin á Vágasteini til MRCC og boðaði frá, at teir høvdu trupulleikar við motorinum og ynsktu at Brimil kundi fylgja teimum til bryggju, teir vóru tá staddir norðanfyri Kallin.
Brimil setti kós móti Vágasteini beinanvegin, men 2 tímar seinni ringdi skiparin aftur og segði, at nú vóru teir uppsteðgaðir og ynsktu sleip inná Toftir.
Brimil var hjá Vágasteini kl 10:00, settu fast og byrjaðu at sleipa móti Toftum, kl 1530 var Vágasteinur komin at bryggju á Toftum.
Vágasteinur hevði 100000 pund av toski og hýsu inni, teir byrjaðu túr 11.03.21
Myndirnar hevur J.Joensen tikið


text:
- Tíðindi, mentan og ítróttur
Bara ein umsókn, tann sama, sum var frammanundan
Tað er bara tann eina umsóknin um at ala rognkelsi á landi í Svínoy.
Eingin søkti um loyvið, sum varð lýst leyst herfyri.
Heilsufrøðiliga starvsstova hevði eina umsókn liggjandi, men lýsti loyvið leyst at søkja, so onnur feløg eisini kundu bjóða seg fram.
Freistin er farin, og eingin søkti.
Kunngerð broytt
Tann, sum sjálvboðin hevur søkt, kann tí vænta sær tilsøgn um aliloyvi við teimum treytum, sum eru í alilógini, sigur alideildin hjá Heilsufrøðiliga starvsstova.
Broyting er gjørd í kunngerðini um sjúkufyribyrging í alibrúkum.
Nú stendur í kunngerðini, at Svínoyarvík er góðkend til landaling av rognkelsum.
Rognkelsi verða brúkt til at taka lús av laksi.
Sí eisini


text:
FÁ BERG SUM TÍN PERSÓNLIGA VENJARA:
Sum partur av hesi tænastu, er møguligt at fáa Berg sum tín persónliga venjara. Avtalað verður, hvussu nógvar tímar, tú ynskir, og hvussu venjingar gongdin skal skipast.
Tó er avmarkað pláss, av tí, at Berg bert leggur nakrar ávísir tímar av hvørja viku.
KOSTUR:
Vit vita øll, hvussu stóran týdning kostur hevur fyri okkara vælveru, men kosturin hevur eisini alstóran týdning fyri at skapa úrslit í venjingini.
Somuleiðis vita vit eisini, at tað kann vera ein sera stór avbjóðing at betra ringar kostvanar. Í hesi nýggju tænastuni verður møguligt at ynskja tær vørur, ið gagnast væl, og setur Berg síðani kostætlanina saman eftir hesum.
Tó skal sigast, at Berg sjálvsagt metir um góðskuna á tínum ynsktu matvørum, tí kostætlanin skal tryggja, at tú røkkur tínum máli. Berg syrgir fyri, at tú fært eina kostætlan, ið er snikkað so væl til tín sum gjørligt.
GG: Við í tænastuni er eisni ein tillaging av kostætlanini, um tú metir hana gerast ov einstáttaða.
VENJINGARÆTLAN:
Flest okkara kenna, hvussu óskipað venjingin kann verða uttan eina venjingarætlan. Ofta velur man somu maskinur ferð eftir ferð, uttan reiðiliga at vita, hvørjar vøddar, man venur.
Fyri at fáa besta úrslitið er neyðugt við eini málrættari venjingarætlan, ið tekur hædd fyri tær og tí støði, tú ert á. Í hesi tænastuni ger Berg eina venjingarætlan, ið er snikkkað persónliga til tín. Berg tekur hædd fyri hvørjum støði tú ert á, hvørji mál, tú hevur sett tær og møguligum veikleikum og skaðum.
Ein venjingarætlan er við til at skipa venjingina soleiðis, at tú fært sum mest burtur úr. Hon tryggjar eisini, at allir vøddabólkar verða vandir rætt og skynsamt, fyri at fyribyrgja skeivleikar og skaðar.
At hava samanhang í venjingargondini er ein sera umráðandi partur í at røkka tínum máli, um tað er vekt tap, styrki, kondi, byggja vøddar, rætta skaðar e.a.
GG: Við í tænastuni er tillaging av venjingarætlanini – hetta merkir, at um tú metir hana at verða eitt sindur einstáttaða, fært tú annahvørt eina tillagan ella eina nýggja venjingarætlan!
24 TÍMAR:
Í einum tílíkum tíðarskeiði, við nýggjum kostvanum og regluligari venjing, kann man, til tíðir, kenna seg einsamallan. Ofta er manglandi ella dalandi motivatión tann størsta avbjóðingin í venjingargongdini, og tá kann tað góða sambandið í millum teg og venjaran verða alt avgerandi fyri, at málið verður rokkið.
Av hesi orsøk hevur Berg gjørt 24 tímar - tænastuna. Tú kanst skriva eini privat boð til Berg og fáa svar innan 24 tímar. Hetta merkir ikki, at tað ganga 24 tímar til svarið kemur, men í mesta lagi 24 tímar eftir, at spurningurin er sendur.
GG: 24 tímar tænastan umfatar ikki bara skrivlig boð, men eisini telefon samskifti við tín venjara – Berg
UPPFYLGING / EFTIRLIT:
Vit byrja við eini screening. Tú verður vigað/ur, feitt prosent verður mált og cm mát verður tikið av kroppinum, um hetta er eitt ynski. Allir upplýsingar verða loggaðir online á einum tryggum neti, og bara tú og venjarin hava atgongd til upplýsingarnar.
Berg mátar feitt prosentið eina ferð um mánaðin, meðan vektin verður loggað eina ferð um vikuna. Berg fylgir við vektini hvørja viku fyri at tryggja, at kostætlanini er nøktandi og úrslit síggjast.
GG: Tá tíðarskeiðið er liðugt, hevur tú ein log av øllum upplýsingunum – feitt prosent, hvussu nógv kg, tú hevur mist, og hvussu nógvir cm eru farnir av. Eisini ber til at taka myndir áðrenn og eftir tíðarskeiðið, um man ynskir tað.
SAMBAND:
Um tú vilt hoyra nærri um prís ella annað, kanst tú skriva eini privat boð til:
· Teldupost: berg@burn.fo
· Facebook: Jákup Súni Berg
· Instagram: jakupsuniberg


text:
Ongin eplafestivalur verður í ár
Nevndin í Veltuni avgjørdi á fundi í gjárkvøldi at avlýsa ársins eplafestival.
Nú støðan við korona-smittuni broyttist so nógv til tað verra, heldur nevndin tað ikki vera ráðiligt at skipa fyri so stórum tiltaki.
Eplafestivalurin, sum seinastu fimm árini hevur verið hildin í Trøðum á Sandi, samlar nógv fólk. Í fjør bleiv mett at yvir 3000 fólk vitjaðu í Trøðum henda dagin. Hetta er ov stórt tiltak at fara í holt við, nú støðan er so ótrygg sum hon er.
Ársaðalfundur var hildin beint fyri Ólavsøku og á fundinum í gjárkvøldið skipaði nevndin seg eisini. Jóannes Johannessen heldur fram sum formaður, næstformaður er Gunnar Bjarnason og nývaldur nevndarlimur er Dagunn Jógvansdóttir Clementsen.
Næsti eplafestivalur verður 2. oktobur 2021.


text:
Í dag fríggjadag kl. 15 heldur Jens-Kjeld Jensen, heiðursdoktari, fyrilestur. Hann fær hálovandi skoðsmál frá samstarvsmanni á Setrinum
– Jens-Kjeld er fantastiskur. Hann er vitandi, eldhugaður, nærlagdur og samstarvssinnaður.
Tað er ummælið, sum Eyðfinn Magnussen, cand. scient. í lívfrøði og lektari á Náttúruvísindadeildini, gevur heiðursdoktaranum, sum í dag – fríggjadag – kl. 15 fer at halda fyrilestur í Ovastovu. Talan er um Jens-Kjeld Jensen, sum longu hevur avdúkað, hvat evnið í heiðursdoktarafyrilestrinum verður.
– Skulu vit dagføra okkara vitan um føroysku náttúruna, so er umráðandi, at leik og lærd samstarva, sigur Jens-Kjeld Jensen, sum í fyrilestrinum fer at grundgeva fyri hesum sjónarmiði, m.a. við vísa til fleiri dømi.
Samstarv um gráspurv
Jens-Kjeld er dani og kom til Føroya í 1970. Hann búsettist í Nólsoy, og skjótt varð hann kendur sum maðurin, ið ringmerkti fuglar. Eitt nú kannaði hann gráspurv, og tað var í hesum sambandi, at samstarvið millum Jens-Kjeld og Eyðfinn byrjaði.
Burturúr eru komnar greinar eftir teir báðar, ein um útbreiðsluna av gráspurvi og ein um hvussu gráspurvur nørist, t.e. nær hann verpur, hvussu ofta, hvussu nógv egg, nær ungarnir koma út og nær teir verða klaktir.
Samstarvið teirra millum hevur síðani snúð seg um bæði mýs og rottur, m.a. um ílegueginleikar hjá føroysku músini, og um snultarar á rottu. Eisini hetta samstarvið hevur kastað felags vísindaligar greinir av sær.
Ikki bara samstarv við fakliga áhugað
Rottuverkætlanin er eisini dømi um annað slag av samstarvi millum leik og lærd.
– Jens-Kjeld er dømi um ein, ið hevur fakligan áhuga í og vitan um náttúruna. Men samstarv við fólk, sum ikki hava beinleiðis fakligan áhuga, kann eisini vera sera týdningarmikið, og t.d. hava vit avtalu við rottufangaran hjá Tórshavnar kommunu, og vit fáa eisini rottur frá øðrum, sigur Eyðfinn, ið vísir á, at rotta tíðum heldur til, har fólk halda dunnur og hønur.
Annað dømi um slíkt samstarv er samstarvið, sum Eyðfinn hevur við menn, ið skjóta harur. Sjálvur er Eyðfinn íðin haruskjútti, men hevði eitt ynski um at skráseta, hvussu nógv verður skotið. Hann stovnaði Facebook-bólkin ‘Haruskjóting í Føroyum’, vendi sær til harumenn og greiddi frá ætlanini um at skráseta talið á harum, sum verða skotnar á hvørjum ári. Slíka skráseting hevur hann gjørt síðani 2012, grundað á listar, ið harumenn sjálvir senda inn.
Jens-Kjeld er ein fyrimynd
– Tað er gleðiligt, at Fróðskaparsetur Føroya hevur tilnevnt Jens-Kjeld heiðursdoktara, tí tað ein viðurkenning av hansara avriki. Hann er ein fyrimynd á økinum, sigur Eyðfinn.
Lektarin vísir eisini á, at Jens-Kjeld eigur eitt stórt savn av náttúrutilfeingi úti í Nólsoy, ikki minst í áhugaverdu frystiboksini, og so hevur hann eisini eitt ótrúliga stórt netverk, ið hann ikki bølir omanyvir, men altíð er sinnaður at lata onnur fáa gagn av.
Í fjør gav Jens-Kjeld Jensen út bókina ‘Færøernes fugle, fakta og tal’ saman við Søren Sørensen. Hoyr útvarpssamrøðu, sum Rúni Jákupsson, KvF, hevði við teir báðar 12. novembur í fjør.
Jens-Kjeld Jensen hevur egna heimasíðu.
Vísindaligar, mettar greinir, ið Jens-Kjeld Jensen og Eyðfinn Magnussen (og onnur við í tveimum førum) hava skrivað saman:
Jensen, J.K. and Magnussen, E. (2015) . Occurrence of fleas (Siphonaptera) and lice (Phthiraptera) on Faroese rats (Rattus norvegicus). Norwegian Journal of Entomology, 62: 154-159.
Jones, E., Jensen, J.K, Magnussen, E., Gregersen, N., Hansen, H. and Searle, J. (2011). A molecular characterization of the charismatic Farose house mouse. Biological Journal of the Linnean Society,102:471-482.
Magnussen, E and Jensen, J.K. (2010). Breeding biology of the house sparrow (Passer domesticus) in the Faroe Islands. Fróðskaparrit, 58: 125-132.
Magnussen, E and Jensen, J.K. (2009). Ringing recoveries of house sparrow (Passer domesticus) in the Faroe Islands during the years 1963-2007. Fróðskaparrit, 56: 183-190.
Kelda & myndir: Fróðskaparsetur Føroya


text:
Listasavnið á Sandi
Listasavnið er bygt til endamálið. Tað var Sofus Olsen sum lat savnið byggja. Sofus hevði gjøgnum nógv ár keypt og samla list eftir mætastu føroysku listafólkunum, og á gamlsaldrinum avgjørdi hann at lata heimbygdini øll verkini. Hann lat eisini savnið, sum J. P. Gregoriussen, arkitektur hevur teknað, byggja.
Á savninum eru, millum onnur, verk eftir S.J. Mikines, Janus Kamban, Frimod Joensen og Ingálvi av Reyni.
Av og á, t. d. í sambandi við “Summartónar” vera konsertir hildnar á Listasavninum.
Ljóðviðurskiftini í eru framúr góð og pláss er fyri 40 fólkum.
BÍLEGGING
Vitjan kan avtalast við at ringja +298 211 924 ella skriva til info@visitsandoy.fo
OPIÐ ER
Frá 1. Juni til 31. august:
Hósdag- Sunnudag : kl 14.00-17.00
Annars eftir avtalu.
Eisini ber til at leiga listasavnið til serlig tiltøk
PRÍSUR
Tað kostar 60 kr. at vitja savnið.
Fyri bólkar við 12 fólkum ella fleiri er prísurin 50 kr. fyri hvønn.
Fyri vitjanir uttanfyri vanliga upplatingartíð, er minstiprísurin 300 kr.


text:
Vjetnamkríggið
Vjetnamkríggið vardi frá 1. november 1955 til 30. apríl 1975. Amerikanska stjórnin kvíddi fyri, at kommunisman skuldi breiða seg um alt Landsynningsasia, og í 1955 fóru teir at veita Suðurvjetnam hernaðarhjálp, so at teir kundu basa kommunistisku Viet Cong-deildunum, sum fingu stuðul úr Norðurvjetnam.
Fyrstu amerikonsku hermenninir komu til Suðurvjetnam í 1964, og seint í 1968 vóru 550 000 avstralskir, teivanskir, amerikanskir og nýsælendskir hermenn við í krígnum. Sama ár gjørdi Viet Cong stórálop, Tet-álopið, í Suðurvjetnam. Álopið miseydnaðist, men tað sannførdi fólkið í USA, at USA megnaði ikki at vinna Vjetnamkríggið. Árið eftir fóru amerikanarar at taka seg aftur úr Suðurvjetnam, og vápnahvíld varð fingin í lag í 1973. Í 1975 savnaði Norðurvjetnam alt landið undir sítt ræði.
Eftir kríggiðEdit
Tá ið kríggið í Vjetnam endaði í apríl 1975, fór landið í holtur við at endurreisa og menna illa farna búskapin, men illa gekst, tí at útlendskar fyritøkur gjørdi ikki íløgur í landinum. Túsundtals fólk flýddu undan fátækradømi og harðræði og sigldu um Suðurkinahav í søkkladnum bátum at søkja sær eydnuna aðrastaðni. Tey, ið slitu upp land, vórðu send til lond víða um allan heim. Mangir suðurvjetnamesar flýddu til Hongkong, ið var bretskt hjáland á suðurstrond Kina. Tey vórðu gird inni í trongum legum, har tey liðu hungur og hall, og kolera og aðrar ringar sjúkur gingu javnan í legunum. Í 1989 vórðu tey fyrstu 44 000 flóttafólkini noydd aftur til Vjetnam.


text:
Samrøða: Bjarti Mohr & Jógvan Poulsen um atkvøðu svik til forsetavalið í USA
Sersending um tað amerikanska forsetavalið - 2. partur.
Samrøða: Bjarti Mohr & Jógvan Poulsen um forsetavalið í USA
Sersending um tað amerikanska forsetavalið. Bjarti Mohr og Jógvan Poulsen viðgera valið sum júst hevur verið.
Endiliga er javnstøða millum menn og kvinnur sum ‘butlarar’
Nú frættust tey forvitnisligu tíðindi úr Bretlandi, at líka nógvar kvinnur sum menn læra hetta serliga bretska yrkið, ið kallast ‘…
Bløruhálskrabbi drepur alsamt færri menn í ES
Eini góð tíðindi frá heilsuhermótinum er, at betri sjúkugreining og viðgerð í Evropa ger, at eitt líðandi fall er í deyðsføllum av…
Corona í Bretlandi lækkað talið á knívstungum og brotsverkum
Fátt er so ringt, at ikki okkurt gott spyrst burturúr. Tað má sigast um brotsverk og knívstungur í Onglandi, at stongsilin undir…
Putin spælir hund í Evropa við sama lag
Vladimir Putin, hevur verið og verður nú politiski leiðari Ruslands fyri lívstíð. Putin valdi sjálvur í vár eina 75 manna nevnd, i…
Mikið stríð herjar London um nýggja mosku í Picadilly
Muslimar gevast ikki at troka sína turkatrúgv inn á fólk við aðrari (serliga kristnari) trúgv, so Islam vinnur fram í Vestanlondum…
Rwandiskur handilsmaður handtikin í París fyri fólkadráp
Franska løgreglan handtók herfyri tann nú 84 ára gamla rwandiska handils-mannin, Felicien Kabuga, í París. Hann er ákærdur fyri at…
Brævið til akademikaran
Kelda: vp.fo Tá eg fylti 14 fór eg úr skúlanum. Stutt eftir fór eg til skips og byrjaði at gjalda skatt. Tvey ár seinnni fór eg í…
ST-samtyktin um vápnabannið av Iran útgingið
Eftir at hava livað við einum ST-vápnabanni í 13 ár, hátíðarhelt prestastýrið í Teheran við stórum almennum fagnaði, at nú kann ir…
Koyrdi 180 km/tíman fyri at spara £1 til breyð
Løgreglan í Leicestershire kláraði við seyminum í botni, við bit og slit at innheinta og steðga einum bili, sum koyrdi 180 km um t…
Avrit av samrøðu við Jógvan Jespersen um fiskivinnuna
SAMRØÐA Í SENDINGINI ANDØVSLØTAN 08.09.2020: Nú hava nakrar sendingar verið í KVF um makrelmálið, og har verður sagt, at fjarfisk…
Portugal vrakað lóg um samkensludráp av deyðkomnum
Tjóðartingið í Lissabon samtykti í vár at loyva eutanasi, ‘samkensludrápi’, ið vit kalla medisinskt stuðlað sjálvmorð av deyðkomnu…
Hevur gingið striltið at fáa 100-tals ‘klakt’ børn úr Ukraina
Ukraina er eitt av londunum, sum loyvir vinnuligari kleking av børnum til útflutnings. Í summar hevur stongsul og sóttarhald av Co…
Størsta syntetiska drøgghál nakrantíð
Løgreglan í Myanmar (fyrr Burma) við Bengalflógvan gjørdi størsta narkohál í Asia í áratíggju, tá hon herfyri legði hald á metyl f…
Samrøða: Bjarti Mohr um amerikanska forsetavalið
- Ljóðbrót úr sendingini "Andøvsløtan"
Samrøða: Mona Breckmann Wescott um Tey 5 Kærleiksmálini
- Ljóðbrót úr sendingini "Andøvsløtan"
Forsætisráðharrin í Lesoto ákærdur fyri at hava myrt konuna
Hvat gert ein, tá ein sum 80 ára gamal ert troyttur av konuni, men hon noktar at skiljast frá tær, ið ert landsins hægsti politika…
Góð og ring tíðindi um stórhvalasløgini slættibøku og royður
Fyrst tey ringu tíðindi, at stórhvalaslagið, Slættibøka, er hótt til týning. Frá tí at 10-túsundtals slættibøkur, ið er barduhvalu…
Munurin millum ‘reyðar’ og ‘bláar’ statir í USA
Í Evropa plagar reyður litur at umboða vinstrahallar og bláur litur høgravendar politiskar flokkar. Í USA er øvugt, reytt er repub…
Krúnukrím dró tað besta fram í mongum - í øðrum tað ringasta
Undir stongslinum av flestu heimsins londum fekk ein fjøld av fólki hug til at gera væl móti sínum sóttarbundnu medmeniskjum. Mon…
Ein veik sólskinsglæma úr Sudan, har umskera smágentur er nú bannað við lóg
Stórtíðindi frættust í summar, at nú hevur hernarstjórnin í Khartoum bannað við lóg at umskera smágentur. Hetta er so ein roynd af…
Slepp tær lætt og bíliga undan Corona við at eta nógv D-vitamin
Bretski parlamentslimurin og fv. ráðharrin, David Davis, hevði herfyri samrøðu við Matt Ridley, blaðmann í náttúru- og heilsumálum…
Eina ferð í forsøguligari tíð var regnskógur á Suðurpólinum
Mangt bendir á, at okkara unga ættarlið við snildfon í hvørjum lumma heldur, at heimurin varð skaptur um tað mundið, tá tey vóru f…
Úlvur aftur sæddur í Norðurfraklandi
Bøndur á Dieppe-leiðini í Norðurfraklandi eru vísir í, at úlvur er orsøk til, at teir finna seyð og hjørt sundurskræddan ymsastaðn…
Samband
Postboks 226
FO-600 Saltangará


text: Sunnudagin 30. mars framførir kórið TARIRA sera vøkru messuna Missa Papae Marcelli eftir italska tónaskaldið Palestrina. Messan hevur seks satsir: Kyrie, Gloria, Credo, Sanctus, Benedictus og Agnus Dei, tó hevur Palestrina valt at hava tveir Agnus Dei satsir. Verkið varð skrivað í 1564 sum ein fagnaður fyri pávan Marcellus II, sum ráddi í 3 vikur í 1555. Talan er seks-ræddaðan polyfoniskan kórtónleik frá endurburðartíðini. Fyrra konsertin verður í Gøtu Kirkju kl. 14.00 og seinna konsertin verður í Vesturkirkjuni kl. 17.00.


text:
Í dag hevur Aksel Højgaard, leiðari á teknisku deild, verið í starvi hjá Nes kommunu í 25 ár.
Í vikuskiftinum bleiv Aksel Højgaard 60 ár og hevði stóra føðingardagsveitslu á Svangaskarði leygarkvøldið. Á veitsluni bleiv Aksel eisini heiðraður fyri góða og trúgva tænastu hjá Nes kommunu í 25 ár. Borgarstjórin, Jóhannus Danielsen, helt talu og handaði Aksel ein málning í samband við serliga dagin.
Aksel byrjaði sum arbeiðsformaður í 1994, og bleiv nøkur ár seinni settur sum leiðari av teknisku deild. Ein uppgáva sum Aksel, saman við dugnaligu starvsfólkum á teknisku deild, hevur loyst fyrimyndarliga og væl.
Arbeiðsuppgávurnar hjá teknisku deild eru nógvar og umfatandi – umframt at ráðgeva borgarstjóra og bygdaráðnum í tekniskum spurningum í samband við bygging, byggiloyvir v.m., og samskifti av ymiskum slag, spennir arbeiðsøkið yvir t.d. drekkivatn, kloakk- og spillivatn, vegir, gøtur, gøtuljós, kavarudding, kirkjugarðin, havnalagið, renovatiónina, kommunalar bygningar, rottutýning og mangt annað.
Aksel Højgaard er annars kendur sum fótbóltsleikari í Føroym, og ein av berandi kreftunum á B68 liðnum, sum fekk nógvu góðu úrslitini í 80´inum og 90´inum. Aksel leikti fyrstu ferð á besta liðnum hjá B68 í 1975, og hansara seinasti dystur á besta liðnum var í 1999. Aksel hevur leikt omanfyri 300 dystir fyri besta liðið hjá B68 og skorað omanfyri 100 mál. Tað eru blivin til 3 gull, 2 silvur og 3 bronsu heiðursmerki í bestu deildini. 11 landsdystir bleiv tað eisini til í tíðarskeiðnum frá 1981-1985 og 2 mál.
Nes kommuna ynskir Aksel Højgaard hjartaliga til lukku við 60 ára føðingardegnum og 25 ára starvsdegnum.


text:
Varðin kemur út í vár
08-02-2013
Fyri at Varðin kann hava virknan leiklut í føroyska samfelagnum og vera meiri viðkomandi, fer hann nú at koma út meiri enn eina ferð um árið - beinari sagt, fýra ferðir um árið.
Við í hesum fyrsta hefti av fyrsta bindi av Varðanum 2013 verða millum annað søgur og yrkingar eftir ungar skrivandi føroyingar.
Nýggja lutverkið hjá Varðanum verður at taka saman um t
Janus á Húsagarði fær gávugóðs
08-02-2013
Fróðskaparsetur Føroya skipar fyri hátíðarhaldi í sambandi við, at gávugóðs skal handast úr Grunni Thorvalds Poulsen av Steinum.
Gávugóðsið verður givið ungum listafólki, sum hevur víst hegni og hug at útbúgva seg. Í ár hevur nevndin valt at heiðra Janus á Húsagarði og Bárð Reinert Poulsen.
Tiltakið, sum er alment
Seturskjak - "Bókmentir og politikkur"
05-02-2013
Skulu skaldsøgur, stuttsøgur og yrkingar hava politiskan boðskap? Er ov lítið ella ov nógv av politikki í føroyskum bókmentum? Seturskjakið 7. februar fer at snúgva seg um bókmentir og politikk.
Økir politiskur boðskapur um dygdina og týdningin í einum bókmentaligum verki? Ella er tað tvørturímóti? Slepst yvirhøvur undan politiskum boðskapi?
Allasta&e
GESTABÚSTAÐUR Í STOKKHÓLMI
04-02-2013
Listafólk og onnur í Tórshavnar kommunu, sum fáast við mentanarligt arbeiði, hava aftur í ár høvi at gista 1-2 vikur í Villa Bergshyddan í Stokkhólmi.
Tórshavnar kommuna luttekur í norðurlendskum høvuðsstaðarsamstarvi á mentanarøkinum saman við Helsinki, Oslo, Stokkhólmi, Keypmannahavn, Reykjavík, Nuuk og Mariehamn.
Stokkhólms kommuna bý&e
Listabýli
03-02-2013
Limir felagsins standa í boði at fáa innivist í "Skandinavisk Forenings Kunstnerhus" í Rom.
Agnar Artúvertin ritstjóri á Varðanum
27-01-2013
Av tí at Poul Andreasen, sum hevur verið ritstjóri á Varðanum síðan 1987, hevur sagt seg frá, hevur nevnd felagsins tann 24. januar 2013 sett Agnar Artúvertin sum ritstjóra.
Agnar hevur lisið heimspeki og bókmentir í Cambridge. Hetta var á Anglia Ruskin University, sum áðrenn navnabroytingina varð kallað Anglia Polytechnic University. Hann hevur drúgvar royndir sum rithøvundu
Debutant-skeið á Biskops-Arnö
24-01-2013
Debutantskeiðið á Biskops-Arnö verður 12. – 16. Juni 2013. Ein debuterandi rithøvund úr Føroyum hevur møguleiki at luttaka.
Heilt síðan 1960 hava verið hildin rithøvundaskeið og onnur bókmentalig tiltøk á Biskops-Arnö, sum hava havt ikki so lítið at siga fyri menningina av bókmentaliga almenninum í Norðurlondum. Debutantskeiðini byrjaðu í 1962
Nýggj bók komin út
24-01-2013
Til kross og grøv - føstulestrar, er heitið á bók eftir John S. Myllhamar, ið komin er út og sum kirkjur og onnur hava fíggjað.
Bókin, sum er 64 blaðsíður og inniheldur sjey føstulestrar.
Bókin verður latin stuðlunum ókeypis. Eisini verður hon løgd umborð á skip og onkrar stovnar. Permumyndin er strikumynd av Fuglafjarðar kirkju.
Umsóknarfreistir
17-01-2013
Flytføristuðul
• Flytføri fyri einstaklingar: 09.01.2013 - 06.02.2013, Mobilitetsstöd
• Netverksstuðul: 30.01.2013 - 27.02.2013, Kortvarigt nätverksstöd
• Stuðul til búdeplar: 04.09.2013 - 02.10.2013, Långvarigt nätverksstöd
GG: Ikki ber til at søkja um stuðul til búdeplar til verkætlanir í 2013 og 2014.
Stuðul til Mentan og List
• Framleiðsluvirksemi
Virðislønir Landsins 2012
16-01-2013
Virðislønir Landsins fyri 2012 vóru handaða 15. januar í í Spaniastovu í Klaksvík.
Tóroddur Poulsen, yrkjari og listamaður, fekk Mentanarvirðisløn Landsins 2012. Í yrkingum hansara síggja vit ein á føroyskum áður ósæddan hug og evni at geva kendum orðum nýggjar vendingar og samansetingar. Tóroddur er undangongumaður at skriva postmodernistiskar
<
1
2
3
4
5
6
7
8
9
10
11
12
13
14
15
16
17
>


text:
Leiðreglur fyri etiska handfaring av smittusjúkum
Bóklingur, sum heimsheilsustovnurin WHO gav út í 2016 til at stuðla undir etisku handfaringina í støðum, tá álvarsamar farsóttir herja.
Etiska ráðið í Føroyum hevur í sambandi við COVID-19 tikið stig til at týða bóklingin til føroyskt og útgeva hann.
Bóklingurin er ætlaðar sum íkast til almennar, fólkaheilsuligar etiskar leiðreglur. Tær skulu tí lesast saman við meira almennum vegleiðingum um evnir sum fólkaheilsueftirlit, gransking við menniskjum, og tørvin hjá viðbreknum bólkum.


text:
Ein hjartanemandi søga um sorg, einsemi og happing. Søgan er um gentuna Mo, sum kemur nýggj í ein flokk; í staðin fyri at siga frá, hvaðan hon kemur og hvat hon hevur upplivað, byrjar hon at lúgva og finna uppá søgur ...
Happy er ein væl skrivað bók á einføldum og løttum máli. Høvundurin megnar sera væl at lýsa innara uppreisturin í høvuðspersóninum eins og ytra ruðuleikan, hon kemur sær í, tí í staðin fyri at síggja í eyguni, tað, sum er farið fram, finnur hon uppá søgur. Tí handan alt fjalir seg ein syrgilig søga.
Søgan er nútíðarlig og fangandi.
Bókin fekk í 2007 Brageprisen, sum er ein stór viðurkenning í Noregi.
Aftur


text:
Ætlar Føroya Løgting at vit føroyingar skulu fáa somu tænastur sum danir innan heilsuøki í ríkisfelagsskapinum ?. Hevur Landsstýrið ætlanir um at seta kanning í verk, av hvørja ávirkan tað hevur á føroyskar sjúklingar, tá játtanin á Landssjúkrahúsinum er brúkt ? og sjúklingar verða seinkaðir at fáa serviðgerðir uttanlands ? Ætlar Løgtingið at lóggeva soleiðis at tað altíð er játtan til serviðgerðir uttanlands ?
Vit eru mong í Føroyum sum hava fingið innlit í eina serstøðu sum nógvar familjur og sjúklingar í Føroyum eru vitni til, nevniliga ikki at vita um alt var gjørt fyri at hjálpa okkara kæru í gjørdust sjúk, og harvið høvdu tørv á serviðgerð uttanlands og sum ikki er tøk í Føroyum. Var drála so leingið at hetta førdi til óbótaligan skaða og lekidómur ikki var møguligur ? vit vita tað ikki.
Í Keypmannahavn búgva gott 1 millión menniskjur og um vit sum land vóru partur av teirra sjúkrahúsverkið tá umræður serviðgerðir ja so vóru 50.000 persónar fleiri í teirra heilsuverkið.
Vit sum føroyskir / danskir ríkisborgarar kundi sjálvir avgjørt um vit valdu at verða viðgjørdir í Føroyum ella taka av tilboðum í danska sjúkrahúsverkinum, og spurningurin er so hvør skal fíggja hetta. Føroyar ella danska sjúkrahúsverkið ?
Sum støðan er nú, so er hon heilt ótolandi og eru tað fleiri persónar í velja at flyta til Danmarkar um tey hava illgruna um álvarsliga sjúku í familjuni.
Tað ber ikki til at bíða og vóna at ein “kautión” (váttan um gjald verður send frá uttanlandstænastuni á LS til danska Ríkissjúkrahúsið) tá fólk gerast álvarsliga sjúk. Tað má áliggja LS ein serlig ábyrgd at kunna um alternativar sjúkrahúsloysnir og viðgerðir, tað verið seg almennar ella privatar.
Við risa inntøkum í okkara landi, kann tað ikki verða rætta at borgarar ikki kunnu fáa eina heilsutænastu sum er á hædd við tað sum danska heilsuverkið hevur at bjóða. Í dag er støðan hjá føroyingum at samanbera við eitt u-land.
Ein kvinna segði ein dagin í miðlunum, at tað var skomm, at vit ikki høvdu eitt tjóðleikhús, eg haldi tað er skomm, at vit ikki hava nøktandi sjúkrahúsviðgerð til okkara borgarar og at tað eru so nógv fólk og familjur, ið mugu líða undir hesum ótolandi politisku raðfestingum.
Klaksvík tann 16 oktobur
Óli M. Lassen


text:
NAX skipar ymiskum túrum við skjóttgangandi báti. Túrarnir vera skipaðir í samstarvið við viðskiftafólkið eftir tørvi, áhuga og ynski.
NAX eigur tveir skjóttgangandi RIB bátar, SCORPION og EAGLE.
Niðanfyri eru hugskot á túrar, ið NAX skipar fyri.
Uppliva ta vøkru Nólsoy frá sjónum, har luttakararnir síggja tey stórbæru bjørgini, hellir og stakkar. Nólsoy hevur eitt ríkt fuglalív. Í fuglabjørgunum býr ein av heimsins størstu stovnum av Drunnhvíta (50.000 pør).
Siglt verður runt Borðuna har vitin og húsini hjá vitapassaranum standa. Trý húski búleikaðist einaferð í húsinum, men nú er fólkatómt.
Túrurin er við skjóttgangandi báti og ferðaleiðari greiður frá søgum um íbúgvar og oynna.
© Nax


text:
Hevur tú ein sangskrivara goymdan í búkinum?
Situr tú ofta heima í kamarinum og skrivar tekstir og løg, ella hevur tú bara hug at royna teg, við at skriva og smíðja saman løg?
Vikuskifti 17. og 18. mars, verður ein sangskrivara workshop hildin í Margarinfabrikkini fyri ungdómar frá 14-18 ár.
Vit byrja fríggjakvøldið og hittast aftur í Margarinfabrikkini leygardag halda áfram út á kvøldið.
Vit fara at gera ymiskar sangskrivarauppgávur, og fara at skriva løg saman í bólkum.
Tað er ein fyrimunur at duga at spæla eitt ljóðføri, men tó einki krav.
Sunnudagin enda vit sangskrivara workshop’ina við einari konsert í Reinsaríinum, har luttakarirnir eru vælkomnir at bjóða familju og vinum at lurta.
Undirvísarar eru: Guðrið Hansdóttir, Fróði Hansen og Rannvá Helenudóttir
Tað eru einans pláss fyri 12 luttakarum, so meldið tykkum til skjótast til ber.
Melda til við at skriva ein teldupost til fabrikkin@torshavn.fo. Upplýs navn, aldur og um/hvat ljóðføri tú spælir.
Skeiðið er ókeypis at luttaka í.


text:
5. september
5. september er dagur 248 í árinum í gregorianska kalendaranum (dagur 249 um skotár er). 117 dagar eru eftir av árinum.
HendingarEdit
- 2013 - Løgmaður Kaj Leo Holm Johannesen loysti landsstýrismannin í innlendismálum, Kára P. Højgaard úr starvi eftir mikla øsing um málið um Eysturoyartunnilin og Copenhagen Infrastructure Partners (CIP).
FøðingarEdit
- 1946 - Freddie Mercury, bretskur sangari (d. 1991)
- 1980 - Maria Anna Madia, italskur politikari
- 1984 - Chris Anker Sørensen, danskur súkklari (d. 2021)


text:
Í mars er seinni drekin hjá Minesto komin til landið, og er royndarkoyrdur í framleiðslu. Seinni drekin, sum hevur fingið navnið ‘Drekin’, er dagførdur og mentur í samsvari við royndirnar, sum gjørdar eru við fyrra drekanum ‘Havfrúnni’.
“Við seinna DG100 orkuverkinum fóru vit undir royndarframleiðslu beinanvegin, og høvdu ikki fyri neyðini at royndarkoyra allar lutir á sama hátt sum fyrru ferð. Hetta merkir, at vit nú hava tvey orkuverk tøk í Vestmannasundi, og harvið størri smidleika og virkisføri. Tað er gleðiligt, at seinna orkuverkið lættliga livir upp til væntanirnar. Mesta frameiðsla hevur ligið oman fyri 110 kW, tá ferðin er farin upp um 20 míl. Miðal framleiðslan á einum sjóvarfalli er á hædd við framrokningar, og styrkir hetta okkara væntanir til framleiðslu uttan mun til stødd á orkuverki. Úrslitini eru sera hugalig og týðandi í mun til arbeiðið við triðjaparts-góðkenning”, sigur Dr. Martin Edlund, forstjóri í Minesto.
Afturat hesum hevur Minesto gjøgnumført upplæring av enn fleiri starvsfólkum innan uppsetingar bæði á landi og sjógvi, og tí hevur Minesto nú førleikar til allan rakstur og viðlíkahald av drekunum.
“Við trimum fult útbúnum toymum hava vit tryggjað førleikarnar bæði til at koyra langtíðarverkætlanir og til at arbeiða við fleiri verkætlanum samstundis”, sigur Martin Edlund.
Sum part av venjingini hevur Minesto betrað um mannagongdirnar og stytt um tíðina, tað tekur at seta drekarnar út og taka teir uppaftur. Í mun til áðrenn, tekur tað nú bert hálvan tíma at seta út ella taka orkuverk upp við lítla DP-farinum uttan serliga ROV-tøkni. Fyri at betra enn meiri um rakstrarsmidleikan og kostnaðin, umhugsar Minesto eisini at nýta føroyskar veitarar við smærri førum, har tað ber til.
“Framtíðarætlanin umfatar eina víðkan av virkseminum bæði við øktari frameiðslu inn á netið og eini víðarimenning av orkuverkunum”, sigur Martin Edlund.


text:
Upplestur og prát við høvundan, Nauju Lynge um bókina, Opgangen, mikukvøldið 26.05.21 kl. 20.00.
Skaldsøgan Opgangen (2021), ið er skrivað av grønlendsku/donsku, Nauju Lynge, snýr seg um gørnlendsku Elisu, ið er flutt til Onglands fyri at sleppa undan einstáttaðu fatanini av menniskjum og mentan í Danmark. Tá hon móti sínum huga kemur til Danmarkar, hittur hon føroysku Solveig á Christianshavn.
Kvinnurnar verða óviljaðar partur av ógvusligari hending, tá ein ungur grønlendskur maður doyr, og tá løgreglan sambært Elisu og Solveig ikki handfer støðuna í nóg stórum álvara. Djypri tjóðfrøðiligir (etniskir) tvídráttir kyknað í skaldsøguni, ið slær frá sær til høgru og vinstru, eftir høgum og lágum í mun til teir fordómar, ið framhaldandi hava fastatøkur og sleppa at trívast.
So verður skrivað um bókin:
“Elise er grønlænder, men skjuler det. Hun er altid iført makeup og stiletter – selv når hun går ned med skrald. Og hun er varsom med sit alkoholindtag og undgår at tale grønlandsk. Solveig er færing, men fortæller det ikke til folk. Hun bor alene, arbejder alene og siger, at hun kommer fra Kokkedal, når nogen spørger til hendes opvækst.
Elise flytter ind i den opgang på Christianshavn, hvor Solveig er vicevært, og de to holder sig først fra hinanden. Men en dag sker der noget, der tvinger dem til at beslutte, om de fortsat vil leve livet på sidelinjen.”
Opgangen er skaldsøga um teir ójavnar, grønlendarar uppliva í Danmark. Hon er ein ábreiðsla til gørnlendskar og danskar politikkarar og til tann partin av danska fólkinum, ið framvegis er við til at halda fast í neiligu einstáttaðu fatanini av grønlendska fólkinum.
Á tiltakinum fer Nauja at greiða frá bókini í bókapráti, hon fer at lesa brot úr bókini. Høvið verður til at seta Nauju spurningar og at ognað sær bókina, ið hetta kvøldið verður seld fyri 250 kr. (Vanligur prísur er 300kr)
Um Nauju Lynge:
Nauja Lynge er grønlendsk/danskur høvundi, bloggari fyri Jyllands Posten og fyrilestrahaldari, Hon er útbúgvin innan mál av lærda háskúlanum í Århus. Síðan 2003 hevur hon arbeitt við støðuni hjá grønlendarum og við ríkisfelagsskapinum, ið hon arbeiður fyri at fáa á politisku dagsskránna, eins hon hevur lagt mikla orku í at seta orð á og betra um viðurskiftini hjá minnilutum.
Rúm er fyri 40 áhoyrarum.
Koronapas og munnbind:
Fyri at luttaka er neyðugt við galdandi koronupassi, ið verður kannað av starvsfólki við hurðina. Harumframt er neyðugt at upplýsa navn og tlf. nr. í mun til møguliga smittuspaðing- og slóðan.
Tey, ið koma í bólkum ella sum pør eru vælkomin at sita saman. Einstaklingar sita við millumrúmi, ið fylgir tilmælunum frá mynduleikunum
Munnbind er krav, tá tit koma inn í húsið, og tá vit flyta okkum í húsinum.
Neyðugt er at teknað seg til tiltakið á tlf. 28 35 33 07 ella á info@fohus.dk undir heitinum, Opgangen. Í t-postinum verður tú vinarliga biðin um at upplýsa navn og tlf. nr.
Tiltakið er ókeypis
Komandi tiltøk
Vís øll tiltøk


text:
Ana Johnson var eitt av høvuðsnøvnunum á Summarfestivalinum, og hon skuffaði ikki, við eini góðari rokkkonsert fekk hon gott lív í fjøldina. Longu tá hon trein á pallin, og sendi ein muss út til okkum, vóru allir mannligir áskoðarar seldir.
Summarfestivalurin
Umframt at syngja væl er Ana Johnson av vakrastu kvinnum, og tað visti hon væl. Stórur partur av konsertupplivingini var merktur av hesum veruleika. Tá hon fór úr jakkanum, og hálaði blusuna eitt petti upp og vísti búk, fór eitt suff gjøgnum fjøldina.Sjálvdan hevur ein konsert í Føroyum verið so vøkur.
Tónleikurin var blúskendur genturokkur, við fangandi niðurløgum og nógvari orku, men orkan hvarv tí ljóðið var alt ov spakuliga frá. Eg stóð eitt sindur aftarliga í byrjanini, og noyddist at ganga næstan heilt fram til pallin, áðrenn ljóðið var nóg hart til, at tað ordiliga rokkaði.
Heili tvær ferðir hildu mikrofonirnar hjá Anu uppat, at rigga, og tað órógvaði eitt sindur, men hon tyktist slettis ikki merkt av hesum.
Løgini vóru fyrst og fremst løg av fløguni hjá Anu, her vóru serliga Spiderman lagið “We are” og “Just because I can” væleydnaði, í “We are” sungu øll við, og rungaðu um allan Vágs bø.
Men nøkur nýggj løg vóru eisini á skránnið, hon spældi millum annað lagið “Blackhole”, sum einans var spælt í Japan fyrr, tað var rættuliga tungt og rokkaði á ein eitt sindur Hole-kendan hátt.
Sum heild var konsertin góð, bólkurin sum var tríggjar kvinnur og tríggir menn, spældi væl, og lýstu av spæligleði. Ana Johnson sjálv var ein verulig stjørna.